Astezken apirilaren 21ean\nFrantses eta Beljikano gizon xoriek bonba ukaldika etsaiaren atherbe handi eta lantegi batzu andeatu dituzte.\nItsasoan rusoek jauzarazirik torpilla tiroka, zolarat doazi Turkoen hamar untzi handi.\nYpreseko aldean anglesak alemana ukho dauka egun. Reims hiriko inguruetan artilleria errabian ari da bi aldetarik.\nSaint-Mihiel-etik hurbil, Apremont-eko oihanean, bi erreka sail elgarri darraizkotenez jabetzen gira.\nAlsacen aitzinatuz goazi.\nKarpathes mendietan otrixianoek bide guziak moztuak dituzte. Han daude tente, azken zigorradaren beha.\nLeihorrezko gerla gero-ta hobeki deramagularik, itsasoz, Dardaneles deithu ur arteka hertsi luze hartan, aro gaixtoak gibelaturik ginauzkanak, berriz lotzen ari gitzazko lanari azkarki. Ur bazterretako hiri batzuek egundaino ez dute hartu holako zafraldirik.\nOtrixianoek azken uztarrak dituzte Rusia aldeko mendietan.\n«Bois d'Ailly» deithu oihanean zazpi ehun metre lur zilo errekaz nausitu gira.\nYpres-etik harat, iphar aldean, etsaia bonba berri, gizona ithotzen duten batzuekin hasirik, gune batean lur izpi bat hustu behar izan dugu, bainan ordainez jabetu gira bertze hanbertzez hurbil.\nEz du zeren etsaiak igurik, ukho egin dezogun. Ez gira hartan, ez gu, ez gure lagunak.\nYpres hiritik iphar aldean, Yser ur-handiaren eta Puelkapelle-ko bidearen artean, gure lerroak aphur bat gibel-arazi zituen herenegun etsaiak. Huna nola: khe hori lodi bat igorriz, iphar haizeari, esker, gure soldadoen gainerat; khe pozoindatu bat, gizonen ithotzeko heinerainokoa, bi kilometra eremetan.\nAtzo berriz guretu dugu galdu eremua; beljikanoen eta anglesen laguntzarekin egun ere aitzinatuz goazi.\nLes Eparges mendi kasko hura khendu nahiz eta bertze bat Têle-à-vache deithua, oldartu zaizku, gaitzeko oldarrean; ba eta jin bidez itzuli ere, on bazitzeien.\nHil hanitz egin diogu etsaiari.\nBazterrak bero dire, bero biziki hemen. Suari su; kanoi ukaldiari kanoi ukaldia.\nBeljikan, beljikanoekin eta anglesekin bat eginez, eskuz esku badihardukagu.\nEtsaia bethi ari zauku, ithotzen duen aire gaixto hartarik bota eta bota. Ez aski, anglesen, ez gure izitzeko. Errabian dela ageri du alemanak; bainan egun hartu abantzua bihar gal-arazten diogu. Partida zailak dituela garhaitzeko, ikhas beza bere gostuz.\nEtsaia ditaken hatsik gaixtoenean dugu Beljikan, guk eta anglesek. Anglesek eta guk badaukagu egun, aitzinatzerat utzi gabe. Les Eparges mendi haren berriz beretzea ez dezakela etsi, ageri du. Zalaparta guziak alfer doazko. Gizon hanitz galtzen du bethi.\nFrench deithu angles aitzindariak dio etsaiak eztuela neholere inglesaren gurekilako lokarria hausten ahal, ez ahalko.\nAlta indar onik egiten du zonbeit egun huntan, zilhatu nahiz. Alemanak ez aski, otrixiano andana bat ere bazen ethorria, rusoak behin utzirik, hunat, gure lehertzera.\nBerak dire lehertu; hanitz hil; hanitz kolpaturik gibelerat joan, trein-tarako.\nAleman Zeppelin aireko tresna hetarik bat andeatu diotegu. Bat gutiago bethi.\nTurkiako alderat joan soldadoak badoazi aitzina, xedeari hurbilduz. Itsas untziak berriz hasiak ditugu, aroa onthurik, Dardanelles-etako leihor hirieri kanoi ukaldika.\nOraikotik sar baginite han harat? Agian ba!\nAspaldiko egunetan, ba othe da galderik hain errexki eta hain maiz egiten dugunik, nola hauxe: «Noiz arte iduritzen zaitzu iraunen duela gerla izigarri hunek?»\nHori da guzien grina handia eta naski gurea bezenbat edo gehiago, gutarik urrun joanak ditugun soldado gaixoena.\nNoiz arte iraunen duen gerlak? Nehork ez daki xuxen, Jainkoak beizik. — Zer! nehork ez jakin! Joffre, jeneral nausiak ere, ez othe? — Ez eta hunek ere. Badaki ba naski noiz eta non eginen duen gudu handia; badaki ere behar badagudu hortan nausituko dela.\nBainan gero zer ditezken nausituko den gudu horren ondorioak, ez detzazke jakin xuxen. Eta hori jakin gabe, zer erran diteke gerlaren iraupenaz?\nHainitzek uste dute, ogi eskasiak bortxatuko dituela laster Alamanak amor emaiterat. Huna zer zautan hortaz erraiten Alamanian ibilia den jaun batek: ogirik batere jan gabe errexki bizi direla Alamanak.\nHango ostatu handienetan, jan izan du maiz Alamanekin. Nahiz bazen ogia nahi zutenentzat, bakarra zen mahainean ogiari lotzen zena.\nAlamanek, ogi orde, lur-sagar egosiak hartzen zituzten. Lur sagarra da Alaman gehienen ogia, Eskualdun hainitzen ogia artoa den bezala. Beraz Alamanek ez dute hainiz pairatuko, ogia eskasturik ere, balin badute lur-sagarra.\nEta lehenago erran izan dautzuet, zein ausarkian lur-sagarra emaiten duten Alamaniako lurrek.\nKazeta egile batzu jostatu nahi dire, eta jakinik badirela beti zozoak gauzarik bitxienen sinhesteko, ari zaizkigu nork ezin sinhetsizkoenak amets.\nOrai duela zenbeit aste, kazeta batean agertu da hauxe: Haur gazte bat, sortzez mutua, eri gaizki zen. Horra non, azken hatsa emaiteko heinean, erraiten dituen arras garbiki hitz hauk: gerla bururatuko dela uztailean. Hori izan omen da haur mutu horren lehen eta azken solasa.\nBerehala bertze kazeta hainitzek ere errepikatu dute miragarrizko gauza hori, atsegin baita beti bitxikeria zerbeiten atzemaitea kazetako xoko baten bethetzeko. Eta zenbat jende, tetelekeria hori iretsi dutenak gogotik, eta sinhetsi Ebanjelioko solasak baino hobeki!\nHuna bertze holatsuko bat, bertze kazeta egile batek berrikitan amestua, eta laster gero kazeta hainitzetan agertu dena:\nGoiz batez, ohetik jeikitzeko tenorean, zortzi urthetako haur bat oihuz karraziaka hasten da. Ama badoako berehala eta galdetzen dio zer duen hola oihu egiteko. Haurrak ihardesten dio, Ama Birjina agertu zaiola eta erran diozkala hiru gauza: bera hilen dela laster, aita kolpatua izanen dela gerlan, eta gero gerla bururatuko maiatzean.\nBizpahiru egunen buruko berria heldu da aita kolpatua dela; eta, aste bat gabe, haurra hila zen. Bi gauza hoik hola gertatu direnaz geroz, segur hirugarrena ere gertatuko dela. Beraz gerla bururatuko da maiatz huntan.\nBazinakite zenbatak diren hori buruan hain barna sartua dutenak, non ez baitiozuete nehola ere kenduko! Eta hitz hauk irakurtzen badituzte, harrituak egonen dire nola katoliko batek ez dituen gauza miragarri hoik sinhesten.\nKatoliko batek sinhetsi behar du Jainkoak gauza miragarriak egin detzazkela, eta egiten ere dituela.\nBainan holakoek, gertatzen direlarik, frogatu behar dute, sinhetsi baino lehen. Haurkeria bat da, holakoetan, entzun edo irakurtu guzien sinhestea.\nOuziek egin behar duguna da galdetzea Jainkoari lagun gaitzan, eta entzun ahalik lasterrena. Ez zait iduritzen gerla hau maiatzean bururatuko dela; bainan, gure Ama zerukoaren ilabethe eder hortan, ardiets dezakegu lehenbailehen burura dadin.\nAphirilaren ondarrak emaiten dauku aro bat xoragarria. Eskual-Herritik denbora gaixtoaren berriak ditugularik, hemen iguzkia nasaiki.\nOrai artio bertzerik ginuen. Aste osoak uritsu joan dire. Tenpestak ikusi ditugu hilabethearen lehen egunetan: haize, barazuz, ihurtzuri.\nHorra zertako sasoina gibelago den Eskual-Herrian baino. Orai doazi hostoak kanporat, orai dire bazterrak pherdetzen hasi. Alhorretan gizon zaharrak soldado lerroen gibelean, ari dire iraulden, idiak lauzkaturik, lur mami gizenaren pikatzeko.\nEz dute gehiago beldurrik, Alamanak jinen zaizkotela berriz, buruilaren lehen egunetan bezala. Geroztik ehortziak dagozi hor, gero ta ahulago.\nLaboraria lothu da berriz bere lanari; kanoien azantza izigarriaz eztu axolarik gehiago, eta ez du galdatzen, haste hartan bezala, gure erreximenduek atxikiko dutenetz. Iragan da lehengo laztura; bihotzak jarri dire deskantsaturik, eta guziak bitoria osoaren beha daude.\nHiruetan hogoi mila gizonen berri emaiten ahal dut, osasunez kestione. Hogoi bat kilometreren luzean, Baionatik Kanbora bezalatsu, atxikitzen dute beren saila. Han dire Baionako bi erreximenduak; Paue-ko biak ere, armada berean.\nEz da egundaino izan, guziak barne hartuz, orai bezalako osagarri ona gure soldadoetan.\nEritegiak hustu dire kasik oro, lerroen ondoan. Sukhar ustelarekin galdu ditugu zenbeit, negu huntan; bainan oraikotz gaitzak bere aldia egin du.\nEri guti balinbada, kolpaturik ez da gehiago gure eskualdean, bakhar batzu baizik. Ikusi behar da, sinhesteko, nolako deskantsua dugun hemen gaindi.\nOrai artio bizpahirutan erran dutana, egia dago bethi: Alamanek ez dutela gehiago indarrik egiten guri buruz; kanoiak eta oro eztituak dituztela.\nBertzalde, lur lanetan ikasirik, bakotxak bere burua gain gainetik gerizatua dauka gure lerroetan, etzateko tokiak eta oro moldaturik lurpean, barnaxko.\nTokiak ere laguntzen ditu gure Eskualdun andana bat, bereziki erreximendu batean, Alamanak baino gorago baitire patar batean; gu gaineko aldean, etsaia beherago, buruz behera jiten baitzaizko gure presentak.\nEz dire bethi hor egonak gure Eskualdun soldado hoik; denbora luzaz toki gaixtoago bat zuten zaintzeko: orai Charentes erreximendu bat dute han ezarria.\nErreketarik pausurat itzuli direneko, zalaparta ederrik derabilate. Batzu balun jokoan ari dire, Baiona aldeko batzuek ez baitute bertzerik gogoan eta zainetan.\nEskualdunak pleka, etxe zahar batzueri buruz. Badut uste erreketan bezenbat kolpatu badela pausu egunetan, jokoan, karrosetan eta holako. Atzo azkenik ikusi dutan gizonak besoa hautsia zuen: «Nola gerthatua zautzu? — Leihotik eroririk!»\nOhea eta lur sagarrak\nUrdandegi zahar batean, bide hegian, ari ziren bi Eskualdun panpaka, taula batzuekin. Bat Ainhoarra, bertzea Beskoiztarra.\nSartzen nitzaiote. Xahakoak dilingo zituzten, hel menean. «Badoa lana? — Ba, ori, ohe txar baten moldatzen ari gituzu. Baitugu gero «zomierak» eta oro! — Zer zirezte, hemen kokatu nahiak? — Egonaren buruan ohartu gira, luze doala mekanika hau; goxokiago izanen gira hor ondoko egunetan. Errazu eta... zer iduri zautzu gero, funtsez mintzatzeko? Ez ahal du gerla debru hunek iraunen menderen mende! —Nik uste ez duzuela zuen ohe berria hanbat higatuko. Pario bat egina dut aintzindari batekin, uztailaren leheneko toki hau hustuko dugula. Bainan Alamanak ere gure lurrari josiak dira zimitza bezala. Badakizue zer ari diren gibel hartan?... Largabistarekin ezagun dire bixkar batean, iraulden, lur sagar eraiten! — Debruen urdiak! Lur sagar egiten! Ez dituzte haatik berek milikatuko.»\nGu hola gaudelarik, bethi toki berean bertze batzu azkarki gudukatzen dire, iguzki partean, Lorraina-ko eskualdean.\nMartxoko hilabethean egin ginuen oldar bat Champaña gainean, Verdun hiritik ezker. Aphirilean egin dugu bertze bat haratago, eskuimago, Verdun hiritik beheraxago.\nAlamanak hor sarthuak ditugu gure lurrean, Saint-Mihiel delako hiriraino. Muthur bat iduri du heien armadak toki hortan, gure bi lerroen artean sarthua, Metz-eko parrean.\nOraiko indarrak hor egin ditugu. Baitezpadako lana ginuen hori. Behar zen alde hartarik ere Verdun-eko hiriari deskantsua eman, hirriskua urrunduz etsaiaren aztaparretarik khendurik gain batzu abantail handikoak.\nBazen hor bereziki mendixka bat, Eparges-ko herriaren aintzinean, Lorraina ordokiaren gakhoa. Alamanek egina zuten gain hortan izigarriko zitadela. Mendixkaren hegal xutak lurpeko lanez gerizaturik, bospasei erreka lerro mitrallusaz eta gizonez betherik beren ustez sekulako zaukaten eskuetan.\nHilabethe batez han erabili ditugun lanak ezin sinhetsiak dire. Urhatsez urhats guretu ditugu bazterrak oro, zolatik gaineraino, aro tzarrenarekin, lohiaren barnean, irabaziak galdurik oldar berri bati lothuz, bethi aintzina, su izigarri baten erdian.\nAlamanak soldado gaitzak dira. Holako tokian, bereziki, oro beren alde zituztelarik baitezpada lekuaren zaintzea gogoan emana zuten, ehun mila gizon gostarik ere. Beren mitraluseri gizonak estekatuak zituzten, burdinazko kadenaz, egon ziten han, itzatuak, azken ezinbertzean ere, hil ala bizi.\nNausitu gira. Gudu izigarri horren berri dakitenek diote Frantsesen eskuetan dela geroa.\nNausitu nahi ginen; behar ginen nausitu. Horra bitoria handi bat, urhats handi bat geroko handiagoeri buruz.\nOntsa gostarik ditugu holakoak. Ez ditake bertzela. Etsaiaren lehertzeak oraino lanak emanen ditu. Bizkitartean, egiazko bakea nahi balinbadugu, hortaratu behar gira.\nHemen direnek ez dute nahi berriz hasi, ez eta beren haurrak ikusi gisa hortako ifernuan sartzen.\nPresuner bat ikusi berria dugu, Alaman eskolatu bat, gure lerroetarik treinerat zeramatela.\nItxura ederrak zituen oraino. Egunean aphairu bat ona egiten omen dute soldado Alamanek; aratsean, ogi eta arno.\nGezur edo egia, erran du bertzalde kuraje handitan daudela bethi; Rusoak lehertu ondoan lothuko direla berriz guri buruz, ez badugu arte huntan bakea galdatzen.\nArrapostua ukhan du laster, ez dakitela gure berri; oro bihotz eta gogo bereko girela; lana nahi dugula bururatu, eta eginen dugula, behar den denborarekin, Alamanak lehertu artio.\nOrduan gizonak, burua aphaldurik, erran du, bere gisako laztura batekin: «Gisa hortan, akhabo gira!»\nGauza jakina da, gerla hunen hastean ez ginela prest. Zer gisaz, eta noren hobenez, ez dago guri hortan sartzea.\nFrantsesak atheratu dira hinka txar hortarik, mirakulu handi bat baitzauku nola ez gituzten etsaiek garbitu lehen egun lazgarri hetan. Atheratu gira, Jainkoak lagundurik eta gizonek ere, beren batasunaz, soldadoek beren kurajaz, aintzindariek beren zuhurtzia handiaz.\nBitoria osoaren irabazteko handik harat, gauza bat ginuen eskas: denbora.\nEtsaiak berak eman dauku denbora, lurpean sarthu den orenetik. Denborak, emeki emeki, ezarri gitu prest, edo bederen ezarriko laster, ez balinbagira oraino hartan.\nKanoi handiz badugu hastean baino zazpi aldiz gehiago. Agertuko dire berri zonbeit oraino.\nKanoien hazkurria ginuen eskas bereziki. Hastean baino sei aldiz gehiago moldatzen dugu. Hein hori ez da oraino aski. Gerlako ministroak berak errana du seietarik bederatzietarat heldu behar girela.\nAintzindari hanitzen arabera, gerla hunen trenkatzea kanoien hazkurriak du egin behar. Zoinek ere fornitzen ahalko baitu gehienik, eta hura geldituko da nausi.\nAnglesen aintzindari lehenak gauza bera dio bethi. Horra zertako lan hortan ari diren azkarki bazter guzietan.\nBainan ez dire langileak aski. Behar da geia. Bolboratik hasirik, kobre eta bertze zer frango sartzen da hor. Guk oro gure ditugu, itsasoari esker. Alamaniak ez.\nEzagun da jada aspaldian xuhurtuak dituztela.\nBiziki gehiago ari gire kanoiekin, bereziki egun hautan. Ez ditugu gehiago uzten hatsaren hartzerat.\nArrapostua bakhan emaiten daukute. Ez erran ez zaiotela balio. Ez erran geroko biltzen ari direla. Biltzen ari dire, segur; bainan anhartean ez dute arrapostuaren emaitekorik.\nBaitezpadako gauza da gerla huntan, kanoien mintzaraztea, etsaia kitzikan ari delarik, ixilarazteko, eta bereziki soldadoeri bihotzaren altxatzeko.\nEz du deusek hala hausten soldadoaren kuraia, erreketan, nola bizkarraren gainean senditzeak kanoi etsaien hixtua haren aldeko kanoiak mutu dagozilarik.\nBeraz oraikotz gaina dugu hortaz eta ez ahantz hori dela guzietarik lehena.\nGainaren ukhaitea hein bat ez baita ordean aski! Etsaiaren lehertzeko kanoiak pazkatu beharko ditugu nahi duten bezenbat.\nEz dugu ikusten hanbat aireplan etsai gure gainean. Agertzen diren bakharrak, goizean goiz jin dire, argi puntan, gure xori gizonak oraino lo zaudelarik.\nBatek aurdiki daizku herri baten gainerat zortzi «bonba» lerro lerro. Ez da halakorik, lo egile handi batzuen iratzararazteko.\nTirari txarrak dire gain hartarik Alamanak. Bethi huts egiten dute. Ez dut ikusi bat baizik xuxen ari. Egun berean egin zituen bi itzuli. Bietan norbeit atzeman, edo zerbeit.\nFrantsesa eta Alamana biak agertzen direnean, errex da jakitea laster zoin den Alamana, nahi bezen gora izana gatik... Aintzinean doana da bethi Alamana, ihes bere lerroen gibelerat...\nDeusek ez du hala pizten bihotza gerla egun hautan, nola ikusteak lan handi batzu, gerla aitzinean hasiak, gero utziak dilindan, gizon eskasez eta, erran zitaken, diru eskasez ere: eta geroztik hunat berriz lothurik, hurrikixko, bainan ederki doazila.\nHemen gelditu langilentzat ogiaren irabazpide, ez baita guti, eta oroz batean seinale, konfiantza oso daukagula geroari buruz.\nLan handi, gerla bethean, aitzina doazinetarik bat hemen dugu, Baionan. Sant-Ispiritako zubi luzearen ondotik, Mayou deithu laburragoa, eta luze arau, puskaz zabalagoa.\nLan bat ederra, gerlan ez bagine bezala deramatena; lan gaixtoena eginik, ondarreratzen ari dute. Aldetik iragaiten nizen guziez gogoratzen zaut, bethi bera: «Zoin eder izanen diren gure soldado gaizoak, gerlatik heldu, Baionaraino treinez, alegerarik agian, handik hiriko-etxe aitzinera, lerro-lerro, zubiz-zubi. "Vive la France! Vive l'armée!"».\nEspainiako karrikan sartzea ere ari dute zabalduz edertzen biziki, harrasi zahar lodi beltz hetarik puska bat aurdikirik, ohiko «porte d'Espagne» hura utziz osorik, orhoitzapentzat, atheratzean ezker, bide berriak bazeramatzala Miarritzeko bidera xuxen.\nSemenario Handia ere baderamate ederki. Atseginekin irakurtuko dute apezgei eskualdun gerlan direnek, lanik handiena eginik, azken teilen pausatzen ari direla, gaitzeko aro onarekin, langileak.\nBarne zolatzeak eta garaitikoek oraino galdatuko dute denbora; bainan atherbeko lana zalhuago doa, euriak ez deusek gibelatu gabe.\nMerezitua ukhanen dute, gerlatik lekhora, ixtudiant soldado gaizoek, apeztasunera hel artinoko atherbe bat ona.\nZerbeit gostaia ere izanen baita, bururatzen denean lana, kaperak eta oro. Hura ezta oraino hasia. Noiz hasiko duten eztakigu. Behar da ahal.\nSoldadoen ohorezko medela eman diote Jean-Pierre Cyrille herri huntako seme bati. Infanterian du egin bere zerbitzua.\nMedelari eratxikiak dire hitz hauk:\n«Très bon soldat grièvement blessé».\nHau othe da, oraino etxerat ethortzekoa, eritegi batean daukatena begietako bixta osoa ez bada, ahal guzia beiratu nahiz, aitari eman baitio Hazparneko Jaun Merak, semeari buruzagiek igorri medela?\nArmand Ainciboure errezerbista, Pierre Suhas, Pierre Etcheverry, Pierre Hirigoyen, territorial-ekoak ere ohorezki aiphatuak izan dire, gerlako eginbidea ederki betherik. Biba zuek, eskualdun soldado onak!\n[Gerla hastetik hunat, egun bat goizago hesten da gure lantegia; eta censeurs direlako jaun heien nahiz oraino egun erdi bat goizago. Gerlan gerlako gisa.]\nAmerikano batek erakutsi dauku letra bat, diona: Uruguay-ko Eskualdunek nahi ukan dutela egin Argentina-koek bezenbat heiek hezala igorriz, elgarren artean bildurik, gerlako zaurien eztitzeko, Eskual-herrirat, 25 mila libera.\nIholdiar andere on batek, Graciana Arangoitz de Argul deithuak —aspaldian Montevideon bizi delarik, ez baitu oraino ahantzi sor herria— bildu ditu, etxez etxe galdeka ibilirik, gerlak jo eskualdun familientzat eske, hogoi-ta bortz mila libera hoik.\nBerak dio hegoaldeko Amerikan dirua hoin xuhur delarik, zerbeit dela hori. Ontsa pulliki erraiten baitu, hanitz ez bada, ez dela ere, guti «no mucho ni poco»\nBiltzale igorlearen arabera, beharko da soma hori zathikalu Eskual herriko hameka kantonamendu hemen izendatuen artean, orori bardin: Ustaritze, Doniane-Lohitzune, Ezpeleta, Doniane Garazi, Baigorry, Hazparne, Yholdy, Donapaleon, Maule, Atharratze, Baiona.\nSos horren emailen izenak agertuko dire liburuxka batean, gerla huntan zorigaitzak hunkitu Eskualdunek irakur ahal ditzaten itsasoaz haraindiko eskualdun haurride laguntzaleak nor eta nor izan diren.\nTropetako zaldi erosle Tarbetanak Baiona Sant Andres-eko plazan izanen dire, maiatzaren 19an eta 20an, goizeko 9 orenetan: 19an lau urteko zaldien saltzea; 20an, adinekoena.\nHemezortzian jaun berak Donapaleon izanen dire, goizeko 9 orenetan, orobat zaldi erosteko, elizako plazan.\nBaiona huntan, gerlaren kariala iknsten ez duzun soldado gei eta ohi, gazte eta zahar motarik ezta; batzu hola, bertzeak hala.\nHastetik hor harat joanak joan, eta geroztik oraino hainbertze, adin guzietako, bederatzi hilabethe huntan, bethi oraino eta bethi aitzina nonbeitik hunat heldu gizonak, alde orotarik, multzoka.\nIkusirik baizik ez ginuen sinetsiko, bazela Frantziako zokhoetan hoinbertze gizon begiko, itxura ederraz bertzerik dutenak, segurki halere.\nJin berrienek ukhanik ere bihotza handixko, ageri urhatsetik eta orotarik, badutela zain eta odol; eztaudela ukho eginbidearen bethetzeari.\nEite bereko dire gehientsuak; bakhar zonbeitek itxura hitsa, ikusteak bere hala gogorat emaiten dautzula: «Horxeko hori eta hanxeko hura agian erreformatuko dituzte, gaixo gizonak!»\nBatzu ahulez higatuz, hanitzak zainhart ginharritsu azkarrez, begietarik ezin utziak dire. Behin ikus eta ezin ahantziak zenbeit, banazka ala hamarnaka; heien begitarte onak jarraikitzen zaitzu egun eta gau.\nIragan astekoa dut orhoitzapen hunkigarrienetarik bat, hau: Eskualdun-aren lantegian sartzera nindoalarik, Bourgneuf karrika guzia zabalean hartzen zutela heldu, beren puskuntziak eskuan, erleak bezala multxoan elgarri hurbil,— ah! zer gizontze begiz jatekoa!\nZonbat ziren kondatzea etzen errex; hain zoazin tinki eta urhats bizian! Burua xut eta bulharrak aitzinerat; etxeko jaunzturan oro eta ja soldado bezti balire bezen trebe zangoen gainean.\nIguzkiko ala itzaleko, bazen guzietarik; bainan larru ona, sanhoa orok.\nBat, biga, hiru, lau, bortz, sei, zazpi,... hamalau, khondua begiz jali nueneko, aditzen dut gibelekoetarik bat bertzer erraiten gora-gora: «Allons toucher la main à ce brave curé».\nAhotik jali dueneko, nik: «Eh! qui vous a dit que je suis brave? — Et vous, pourquoi vous nous regardez comme ça, qu'on dirait qu'on se connait? — Voir si c'était des Basques. — Il n'y a pas que les Basques seulement de braves, non, Monsieur le curé. — Vous aussi donc alors. — Eh! oui, té!»\nOro batean mintzo ziren, puskuntziak, brau, orok lurrean pausaturik. Bizpahiru minotaz erran ahalak elgarri erranik hanxe, kaskoinak zirela, oro herri bereko, edo auzo hurbil, oro aita familiako jainkotiarrak; elgarrekin hor harat joaiteaz oro kontent, beiratuko zutela elgar eta kuraiastatuko.\nPuskuntziak orok lurretik altxa, au commandement, un, deux, trois, marche!\nUrruntzearekin batek agertzen daut liburutto bat sakelalik: «Nous avons ça tous». — Le manuel du soldat edo zerbeit holako du izena. Han dituzte izkribuz beren eginbideak Jainkoari, Herriari, elgarri buruz.\nLagunek, gibelerat itzuliz oihu egiten diote, jarraik dadin. Eta orok, azken hitz: «Bonjour, M. le curé, priez pour nous et pour nos familles».\nHunkigarri zen egiazki eta bihotz altxagarri.\nZazpi ala sei, zin egiteko, ez nakike xuxen; noiz nola naski.\nBegitarte oneko, gizon gordin pizkor batzu hauk ere, salbu bat edo bi, bertzeak baino akhituxago; ez balinbadira eskualdunak, hauk bederen, beren barneko motx mahungadunekin, kaskoina naiz nihaur.\nUstariztar, Ancildar, Eiheralarretar, Larzabaldar, Mendibetar, Esterenzubitar (bat ahanzten badut, barkha).\nKara oneko gizonak oro, nahiz baduten halako aire zilin bat, bereziki batek, bi eskuak sakelan erabilki, denbora ezin garhaituz, beren etxeak eta etxekoak bethi gogoan; artho egin behar gorri hek eta oro han, emazten eta haurren gain.\nNork erran gaur edo bihar gizagaizoeri, doazila jin bidez etxerat, eztela gerlarik gehiago, irabazi dugula, zer jauzia eta zer irrintzinak!\nEta zer kobla lerroa lezoken eman berri onaren karleari, batek!\nBainan eginbidea hor deno, hari daude. Ilhuntzirietan tzit kusten ardurenik, bethi berak elgarrekin, bat goiti-beheiti, katredal eliza sahetsean benedizioneko ez bada, arratseko othoitzaren egiteko harat hurbilduak.\nHolako batzuekin bizpahiru aldiz solas eginez geroz, hartzen da elgar, eta gogoratzen ere ba, eni ez bada zuri, kanpoan xutik baino hobe litakela jar [...] nean, ezpainen kotsia bustitzeko baizik ez balitz ere.\nEztut bada atzo banda guziarekin buruz buru egin hiriaren bertze hegian, hango elizari hurbil! Sartzekotan ziren araiz, ororekin atxikitzea on baita, eliza eta ostatu.\n«Agur, jaunak. — Bai zuri ere. - Zuek bethi, elgarrekin, ba, haatik. — Badiziu elgarren beharra, ez osoki zozotzeko, hemen alfer hola, gogoa mendi alde hartan dugularik! — Eta aladere, nun duzue Esterenzuby? — Garako alde hortarat joana; bere egitekoz. — Ez arraintzarat? — Ez, jauna: heldu dela berehala erran diaukuzu. Igurikitzen ahal bazinu, hain xuxen, errana diaguzu, hitzño bat balukela beharri xilora zuri erraiteko. — Etzit, aizinarik gaur; errozue goraintzi.\n(Segida gerla ondoan)\nBeharrünantari lagüngua egitia bethi obra hun bat da; eta egiten dianak, mereximentü handiak dütü:\nGure soldaduen emazter eta aita-amer sokhorri egitia ere hatsarrez ezinago obra huna eta baliusa zen, bena geruago eta gehiago ari da itxusten, zeren den nuizik behin züzenik gabe galthatürik eta beste hanitx aldiz, egiazki züzenez galthatzen dianari arrafüsatürik.\nEta, egiazki nurk lüke züzena Allocation deithü sokhorri horren hunkitzeko?\nLangiliak sodado phartitürik dütien familiek orok, nun ez dien aski aberats gerlak diraieno arrandaz bizitzeko.\nBadira hanitx laborari etxe nausia eta mixkandiak soldado beitia, eta emaztiak eta haurrak etxen.\nZer profeitü dü gisa hortako laborari etxe batek hamar mila libera intresian ükhenik, ez badütü üda huntako lanak eginik? Dagün urtheko, gabeziari bürüz da.\nBadira ere hargatik beste etxetto zunbait gizon bat bera soldado denik, beste bat edo biga laneko hunak etxen, eta halere sokhorria galthatzen beitie,... eta ükheiten.\nHori züzenik gabe galthatürik, eta jüstiziaren kuntra emanik da.\nAla igante ala merkhatü, jentia biltzen den lekhü orotan ez da beste konbersarik, gaizki phartitü sokhorri horiez baizik.\nÜdüri zaña holakuak eta halakuak, haiñ aberats dielarik, amuina galthatzen!\nEgüriozü! Bere doiaren egiteko hun ez denak eta lagünik ez dianak, ez dizü behar phentsatü sos muxi bati so-egitez gerla denboran bizitzia; badizü züzena emaiten ahal dianari sokhorri galthatzeko; ezi lanetik bizi dena, langilerik ez badü, deüs ez direnen herrokala erorten da.\nBena beste horrek hirur langiletarik biga etxen, eta eskia hedatzen halere, ez deia otsez bere aizo gizonik gabe baratia beno aberatsago?\nHolakuak behar lütükie herrietako aitzindariek eta gaiza horren phartizale direnek bere herrokan ezari.\nErranen deitade jaun mera horiek nahi diela orori khausitü: galthazaler orori nahi deiela ükhen erazi soldata hori.\nEz da hori aitzindari jüsto baten mintzatzeko manera.\nEz dieia ikhusten langiliak nun dien eta nun ez?\nMents dien lekhian ez deia ordari baten phakatzeko sosa nesesari, etxenkuak bere bizia arixkatzen dianaz gañen kartielaren süstengatzeko?\nOthoi arren beharrünantak eta behar gabiak hobekixe pharti ditzen, galthegiten deiegü aitzindari horier; etxiaren ez barnekuen koloriari so-egin gabe, beharrüniari berari so-egin dezen: gerlaren medioz oro adixkidetü beikira, bere kholkoko ez dütien züzentorrak ere untsa lagünt ditzen, amorekatik eta Frantziaren haurren ororen algarrenganat ara-jüntatze hori gure kartielian ere uhurez hedatürik izan dadin.\nEz ahal da bizizale grado bi herri txipi horrik bezala gerlak hunkirik denik Frantzia güzian.\nBadira egündara bait hamabost soldado hilik uhurezko lurrian.\nLatsaga-ko semia. Etchecopare-kua, Salaberi-kua, Elichabe-kua, Egürbideborda-kua; Ezkürbe-ko bi semiak, Irigone-kua Eskapilaborda-kua, Salaberiborda-kua, Churitegui-kua, Inchauspe-kua, Idiarte-kua, Üthüralte-kua.\nDüdarik batere gabe, nurk bere familietan dolü handia ezari die gaixo mothiko gazte horriek; bena düdarik gabe ere sekülakoz uhuretan ezarri dütie bere sor lekhiak.\nEzin aski laidatüzko gizon gazte herroka eder horren izeneak merexi lükeie ondokuer igaran-erazirik izatia.\nHartakoz behar lütükeie ürhe hitzetan izkiriba-erazi Astüar horien izenak Phikozar zolan orano xüti dagon lehenogoko ihizlari nublen bil-etxian, Ahargorik aisa bil leitian harri phikatü eder batetan.\nLiginagarrenak aldiz ber gisan Ahargorik eraits leitian harri pheza eder batetan, zuiñ sekülakoz segürta beleite kharrikaren erditan.\nBere kartielaren süstengatzeko odola ixuri dienek, merexi die ez gütürik izatia.


Bihar beste egun bat izango da –\nAspalditik ez dut ezer idazten. Argentinan denbora oso azkar pasatzen da, momentu batetik bestera gauza berriak zaharrak bihurtzen dira. Eta, horrela, zer edo zer idaztea ez da erraza.\nGainera, osasun arazo txiki bat izan dut. Ekainean eztula egiten hasi nintzen, ezin nintzen gelditu , eta abuztuan arnasarik gabe geratu nintzen. 38 urterekin medikuak asma daukadala esan dit. Hori menperatzeko, ariketa fisikoa egitea beharrezkoa da. Hortaz, aste honetan (bai, hasteko denbora luzea hartu dut) enparantzara joatea erabaki dut, 30 minutu ibiltzeko prest.\nEtxetik hurbil dagoena Congreso enparantza da, kongresuaren aurrean dago eta. Normalean, kalean bizi den jendea enparatzetan dago. Eta, Cristina Kichnerren gobernu indarrean zen bitartean hor jenderik ez zegoela esango banu, gezurra litzateke. Esate baterako, enparantza horretan Ombú baten azpian kartoia biltzenduen gizona eta bere familia bizi ziren. Arazoa da zer egiten duen hiriko gobernuak (Cambiemosekoa da, Macrirenalderdia) jende horrekin: nolakoak diren gaueko paradoreak, nola kentzen dituen enparantzetatik eta kaleetatik. Kontua da Buenos Aires hiriak aurrekontu handiena daukala, ez da hiri txiro bat.\nOrain dela bi aste, Euskal Herriko gizon batekin hitz egitean (hark ez du Argentina ezagutzen), esan nion ez dakidala nire auzoan klase ertaina ala langile klasea bizi den. Eta, egia esan, zer da klase ertaina, bere burua engainatzen duen langile klasea ez bada?\nGoizeko ibilaldietan jende gehiago ikusi dut enparantza horretan. Enparantzan, Caja de Ahorro eraikinaren aurrean eta Congreso liburutegiaren aurrean, ia-ia 20 pertsona daudela uste dut. Nabaritzen da batzuk denbora gutxi daramatela kalean, garbitasun ohiturak dauzkatelako; ura edateko lekuak erabiltzen dituzte haien burua garbitzeko. Joatean, Buenos Aireseko argot zaharrean (lunfardon) dagoen hitz bat burura etortzen zait: “mishiadura”. Ez dut egoera deskribatzeko hitz hoberik ezagutzen. Azken gobernuak mishiaduranhondatu gaitu, dudarik gabe. Jende zaharrak “si hay mishiadura que no se note” esaten du (“mishiadura badago, ez dadila nabari”). Buenos Aireseko gobernuak hiritik txiroak kentzeko ohitura hortik hartu duela suposatzen dut.\nZiur nago gauzak aldatzeko klase erdiak bere buruari gezurrak esateari utzi behar diola. Europara joateko bidaia kuotetan ordaintzea ez da klase erdia izatea. Batzuetan pentsatzen dut ikusi nahi duguna islatzen duen ispilua saltzen digutela,lasaitzen gaituelako. Kuotak erabiltzen dudan inhagailua bezalakoak dira: momentu batean arnasa hartzea errazagoa da eta lasai gaude. Alabaina, asma hor dago, ezkutatua, ez da desagertzen, ibiltzen hasi behar dugu.


Antikapitalismoa eta krisi ekologikoa — Manu Robles Arangiz Fundazioa\nEsther Vivas / Gizateriak krisi ekologiko orokorra du aurrez aurre, eta krisi horren adierazpenik agerikoena klima-aldaketa da. Une honetan aurrean duguna erabateko zibilizazio-krisia da, ekonomia, gizartea, ekologia, energia eta janaria batera jotzen ari den krisia. Era horretan, argi dago kapitalismoak, gizateriaren gehiengoaren oinarrizko premiei erantzuteko gaitasunik ez izateaz gain, arriskuan jartzen dituela bai gizateriaren beraren biziraupena, bai izadiaren oreka.\nElikadura Burujabetza liburuxkatik hartua\nKrisi ekologikoa ezin da banandu bera eragin duen sistema ekonomiko eta sozialetik. Horregatik, krisi ekologikoari aurre egiteko, klima salbatzeko, oraingo ekoizpen-, banaketa- eta kontsumo-eredu kapitalistaren bihotzeraino irits daitezkeen politikak behar ditugu, ukitu kosmetiko soilak egiteko politikak barik. Ildo horretan, krisi ekologikoak eta klima-aldaketak klima-justiziaren eta gizarte-justiziaren aldeko borrokan elkartu, kapitalismo berdearen eta berniz ekologikoaren gezurretatik ihes egin eta gizarte-politika liberaletara jo beharra dakarte.\nKapitalismo berdeak, klima-aldaketaren lasterketan parte hartu nahian, gizartearen eta ingurumenaren kontrako inpaktu handiagoak ekarriko dituzten hainbat irtenbide teknologiko eskaintzen ditu: energia nuklearra, atmosferako karbonoa atxiki eta biltegiratzea, bioerregaiak,... Horiek guztiak gezurrezko irtenbideak dira, oraingo egoerara ekarri gaituzten egiturazko zioak ezkutatu eta krisiaz negozioa egitea bilatzen dutenak. Kapitalismoak ezin dio aurre egin berak sortutako krisi ekologiko orokorrari. Bere logikak, ahalik eta etekinik handiena bilatzean eta etengabe zabaltzeko beharrizanean datzanak, izadiaren orekaren aurka jotzen du. Kapitalaren eta politika kudeatzailearen berezkoak diren epe laburrerako mozkinek eta hauteskunde-taktikek talka egiten dute gizateria, bizia eta izadiaren oreka epe luzera babesteko aukeraren kontra. Hortaz, antikapitalismoa eta justizia ekologiko zein klimatikoa elkarloturik azaltzen zaizkigu. Oraingo eredu ekonomikoa eraisteko edozein asmo estrategia okerrean ibiliko da, krisi ekologikoaren garrantzia aintzat hartzen ez badu. Eta kapitalismoaren kontrako joerarik ez duen ikuspegi ekologista oro, halaber, porrotera joango da ezinbestez: aurpegia garbitzeko politiken koartada bihurtuko da, arazoaren gainazalean geldituko da eta marketing berdearen mesederako tresna izatera ere heldu daiteke. Sindikalismoaren eta ekologismoaren arteko itunak funtsezko estrategiaren atal dira orain. Sindikatuen erronka ikuspuntu ekologista euren eguneroko jardueran, euren ikuspegi orokorrean eta munduaz duten ikusmoldean sartzea da. Alderantziz ere, mugimendu ekologistak bere egin behar du gizarte-justiziaren eta gizarte- eta lan-eskubideen defentsa. Ikuspegi ekologistarik gabe lanpostuen defentsan baino ez diharduen sindikalismoa ez da irtenbidea. Ez eta gizarte-ikuspegirik ez duen ekologismoa ere. Klima-aldaketaren aurka, adibidez, gizarte-oinarri sendoa eta gizarte- eta klima-justizia lortzeko aldi bereko helburua dituen mugimendu bat eratzeko aukera sindikatuen eta mugimendu ekologistaren arteko antolaera onaren menpe dago, neurri handian. Sindikalismoaren eta ekologismoaren arteko elkarrizketak, hala ere, oraingo ekonomia- eta gizarte-ereduaren muin gogorrari aurka eginez ekologia- eta gizarte-krisia errotik amaitarazteko borondate irmoa izan behar du abiapuntu. Ez marketing berdeak, ez merkatuko ekologismoak ezin dituzte lorrindura ekologikoa eta klima-aldaketa gerarazi, eta kontzertazioak eta desmobilizazioak ere ezin dute gizarte-eskubide eta -lorpenen higadura geldiarazi, ugazaberien murrizketen eta erasoen aurrean. Sistema aldatzeko, mundua oinarritik eraldatzeko eta “bestelako mundu bat” defendatzeko helburuak guztion iparrean egon behar du, zalantza barik.


Aholku teknikoa - Mika Pipeline Technology Co., Ltd.\nZirrikitu gehienak altzairu herdoilgaitze maila desberdinetakoak dira. Normalean, bezeroek imanak erabiliko dituzte materialaren kalitatea antzemateko. Magnetismoa badago, materiala ez da ona. Egia esan, kontrakoa da. Magnetismoak esan nahi du lehengaiak gogortasun eta indar handia duela. . Gaur egun egindako pinzak, 201, 301, 304 eta 316 bezalako altzairu herdoilgaitze austenitikoak dira, bero tratamenduaren ondoren, lehengaiak erabat ez-magnetikoak izan daitezke, baina pinzak ekoizteko erabilitako lehengaiek gogortasuna bete behar dute. eta produktuaren beraren tentsio indarra. , Beraz, gogortasuna eta trazaduraren indarra ijezte prozesu hotzarekin soilik lor daiteke. Material biguna hotz ijeztutako marra meheago batera bota behar da. Hotz iragazi ondoren, gogorragoak izango dira, eta eremu magnetikoa ere sortuko dute.\nLubrifikazio torlojuen eginkizuna\nGaur egun, karbono altzairuz estalitako torlojuen gainazal galbanizatuaren geruza lubrifikatzaile bat da. DIN3017 klipetan dauden altzairuzko torloju gehienak ere galbanizatuta daude eta horrek rol lubrifikatzaile bat izan dezake. Zinkatzeko plazarik behar ez baduzu, argizari konposatua behar duzu lubrifikatzaile gisa. Edozein momentutan, argizari konposatua lehortu egingo da, garraiatzean tenperaturak edo ingurune gogorrak galtzea eragingo du, beraz lubrifikazioa behera egingo du eta, beraz, altzairuzko torlojua ere galvanizatzea gomendatzen da.\nT-boltsaren besarkada malgukiarekin\nMalgukirako malgukidun malgukia kamioi astunetan hozteko eta aire kargatzeko sistemetan erabiltzen da. Malgukiaren helburua mahuka konexioaren hedapena eta uzkurdura bitartekatzea da. Hori dela eta, clamp hau instalatzean, arreta jarri behar duzu udaberriaren amaieran ezin dela erabat behera. Azkenean bi arazo badira: bata da udaberriak hedapen termikoa eta uzkurdura bitartekotzeko funtzioa galtzen duela eta zuriune sendoa bihurtzea; zertxobait txikitu daitekeen arren, ez dago inolako modurik hedapen termikora eta uzkurtzera egokitzeko. Bigarrena, lotura-sistemaren berotzea da. Malgukiak gehiegizko presio-arazoak izango ditu, hodietako tresneria kaltetuko du eta finkapen-sistemaren bizitza luzea murriztuko du.


2020-11-21 - Urola Kostako Hitza : Urola Kostako Hitza\nIndarkeria matxista deuseztatzera bidean, erantzukizunak hartzeko eskatu du Zumaiako Mugimendu Feministak\nCOVID-19 kasuen beheranzko joerak jarraitzen du\nAtzo herenegun baino kasu positibo gutxiago atzeman zituen Osakidetzak Araban, Bizkaian eta Gipuzkoan. Baina bezperan baino proba gutxiago egin zituen atzo hiru lurralde horietan, 13.164. Hautemandako kasu positibo berriak 867 izan ziren.\nIndarkeria matxistaren (h)egiak, ikergai Orioko Arraunetxen\n'Super Astea' kanpaina jarriko du martxan datorren astean Azkoitiko Herrixen merkatari elkarteak\nAzaroaren 27an egingo dute zozketa merkatari elkartekoek, eta irabazleak 500 euroko bonoa gastatu beharko du hurrengo egunean, azaroaren 28an.\n'Gabonetako Errotaherria' deskontu kanpaina abiatu dute Zumaian\nHerriko dendetan 15 euroko erosketagatik 5 euroko deskontua egingo diete bezeroei. Etxera eramateko zerbitzua duten jatetxe eta tabernetan ere erabili ahal izango dira bonoak.\nAzkoitiko Jokin Ormaetxea txirrindulari elkarteak arropa eskaera berria egiteko epea ireki du\nAurtengo Salbatore Mitxelena sariak banatu dituzte\nOrotara 336 lan aurkeztu dituzte aurten, eta epaimahaiak jakinarazi du zeintzuk saritu dituzten. Dena den, aurten ezin izan da ohiko sari banaketa egin Zarautzen.\nLehendabiziko Euskaraldian parte hartu zutenen oroitzapenak\nXabier Arruti: "Euskaraz jakin baina hitz egiten ez dutenei kontzientzia astintzen saiatu behar gara"


24849 - IRALE\nEgin aditza beste aditz baten ostean jartzen da, indartzeko: "Aipatu egin dut". Baina ez kasu guztietan. Noiz jarri ahal da eta noiz ez?\nGaldetu diguzu ea noiz jarri daitekeen egin aditza aditz baten ostean.\nHona erantzuna: aditza galdegaia denean txertatzen da egin, gipuzkeraz eta bizkaieraz.\nEsaldi baten osagai guztiak izan daitezke galdegai; aditza ere bai, jakina. Baina, zer da galdegai delako hori? Gure ustez, oso zaila da zehaztasunez azaltzea zer den. Euskal gramatiketan, honela definitu da inoiz: “Informazio berria dakarren osagaia da galdegaia (edo osagai horretan enfasi berezia hartzen duen zatia)”. Beherago, adibide batzuekin saiatuko gara apur bat azaltzen.\nInguruko erderetan ez bezala, euskarazko esaldietan nahiko librea osagaien ordena (ingelesez, esaterako, hasieran jarri behar da subjektua). Hala, Ehiztariak / Hil zuen / Lehoia hiru osagaiekin, sei esaldi eraiki daitezke euskaraz (egin proba!), seiak dira gramatikalak, eta seietan ematen da informazio bera (nork hil zuen, nor hil zuen ehiztariak eta zer egin zuen ehiztariak lehoiarekin). Osagaien ordena, euskaraz, kontu sofistikatu hauetarako aldatu dezakegu: zertaz ari garen markatzeko, ematen dugun informazio berria zein den markatzeko…\nHitz egiten dugunean, idaztean baino tresna gehiago ditugu komunikatzeko: intonazioa, keinuak… Gure eskoletan, aholkatzen dugu aditzaren ezkerrean idazteko esaldi bateko galdegaia (esan bezala, hizketan badaude beste baliabide batzuk). Ezkerrean doanean, aditzarekin batera ahoskatu behar da, inolako etenik egin gabe, eta doinua beti beherantz doala.\n• Maddi Dolomitetara joan zen iaz. (Nora joan zen…?)\n• Maddi joan zen iaz Dolomitetara. (Nor joan zen…?)\n• Iaz joan zen Maddi Dolomitetara. (Noiz joan zen…?)\n• Aitak kontatu dit Dolomitetara joan zela iaz Maddi.\nBeste ohartxo bat: Gure ustez, komeni da denok berdintsu jokatzea idaztean, eta horrexegatik aholkatzen dugu aditzaren ezkerrean idaztearena. Kontuan hartu gaztelaniaz kontrako joera dagoela: bi esaldi hauetan, aditzaren eskuinekoa hartzen du galdegaitzat hiztun arrunt batek:\n• Mi tía me compró un coche. (Zer erosi…?)\n• El coche me lo compró mi tía. (Nork erosi…?)\nBaina aditza bera ere izan daiteke galdegai. Eman dezagun galdetzen digutela:\n• “Zer gertatu zen atzo New Yorkeko burtsarekin?” edo\n• “Zer egin zuen atzo Realak?\n• “30 puntu jaitsi zela.”\n• “Bi eta zortzi irabazi zuela.”\n“Jaitsi egin zen.”\n“Irabazi egin zuen.”\nGaldegaiaren kontuekin amaitzeko, ezezkoetan ezetza da galdegaia, eta baiezkoetan baiezkotasuna bera ere izan liteke galdegai (galdera inplizitua bai/ez formakoa litzateke horrelakoetan):\n• --Etorri da? --Bai, etorri da / Etorri da, bai.\n• Ni behintzat banaiz gauza 40 kilometro egiteko, e?\n• Atzo, joan nintzen lanera; bihar, auskalo!: agian ez.


Ukatutako bozaren bila | Gizartea | Berria\nLaura Paredesen gurasoek alaba diru kontuen inguruan babestuko zuen ebazpen judizial bat eskatu zuten; Justiziak, berriz, eragotzi egin zion botoa emateko bidea ere. Prozesu zail eta minbera izan dute berreskuratzeko.\nInma Hernandez Leon, Laura Paredes Hernandezen ama. JUAN CARLOS RUIZ / ARP\n2017ko apirilak 5 - Legazpi\nInma Hernandez Leonek (Legazpi, Gipuzkoa, 1963) hiru seme-alaba ditu, eta zaharrenak ?Laura Paredes Hernandez: «31 urte ditu, laster 32»? adimen urritasuna du. Egunerokoan, ordea, haren gaitasunak gailentzen dira. «Oso bizitza normalizatua egiten du; oso autonomoa da: lan egiten du, aisialdiko jardueretan parte hartzen du, lagun kuadrilla du...». Gainerako seme-alaben gisa berean hazten eta hezten saiatu dira gurasoak: dituen gaitasunak ahalik eta gehien sustatzen, eta laguntza handiagoa behar duen eremuetan, babesten. Eta horretarako, hain justu, orain zortzi bat urte ebatzi zuten Justiziari laguntza eskatzea; ikusi zuten alabak zailtasunak zituela zenbait arlotan ?zehazki, diru kopuru handiak kudeatzeko orduan?, eta pentsatu zuten haren «gaitasunen mugatze» bat egitea egokia izan zitekeela horretarako. «Propio eskatu genuen soilik alor horretan nahi genuela mugatzea, bizitzako gainerako alor guztietan haren autonomia bere horretan nahi genuela». Horregatik, kolpe bat izan zen epaia: «Gaitasun moldaketa partziala izango zela jartzen zuen, ados, horretan ongi. Baina gero, ebazpenaren bukaeran, gehitu zuten sufragio eskubide aktiboa eta pasiboa, biak ukatzen zizkiotela. Pentsa nola sentitu ginen hori irakurtzean!».\nZentzugabekeria bat iruditu zitzaien.«Pentsa. Botoa emateko eskubidea kentzen diote, baina jarraitzen du gaitasuna izaten ezkontzeko, ebakuntza bat egiteko baimena emateko edo zinpeko epaimahai izateko! Horiei buruz ez dute ezer esaten, baina bereziki sufragio eskubidea kendu egiten diote sententzian...». Txarrean pentsatzen jarrita, epai zaharren batetik egindako «mozketa eta itsasketa» trakets bat iruditu zitzaien guztia. Handik urte batzuetara, erabaki zuten alabak botoa emateko era izan behar zuela, eta auzitara jo zuten berriz. Ez zen erabaki erraza izan: «Izan ere, Justiziak ez du inoiz aitortuko erratu duenik; guk demostratu behar izan dugu alabaren egoera aldatu dela, eta orain badela kapaz». Makurra iruditu zitzaien planteamendua bera. Eta behin bidea hasita, aski gogorra. Minez oroitzen du, esaterako, alaba auzitegi psikologoarenean. «Oso gogorra izan zen. Azterketa bat egin zion: 'Zer dakizu politikaz?'. 'Zer defendatzen dute ezkerreko alderdiek?'. 'Zer eskuinekoek?. Eta bestelako galderak: 'Zer da kreditu txartel bat? Eta zorpetze txartel bat?'». Odola bor-bor ipini zitzaion Hernandezi: «Haserre nengoen. Ez dago eskubiderik. Denok ematen dugu botoa, inork ez digu azterketarik egiten; zailtasun gehien daukanari eskubide bat kendu, eta gero hark irabazi behar du eskubide hori azterketa bat eginez?».\nBaina amore ez ematea erabaki zuten, alaba ataka zail horretarako prestatzea. Gutun azal batean gordea du oraindik harekin alderdi politikoei buruzko ezagutzak lantzeko etxean erabili zuten materiala: buruzagi politikoen argazkiak, alderdi politikoen sinboloak, hauteskunde programen ezaugarri nagusien laburpenak... Lehenengotik ez zen heldu baiezkoa, erreklamatu egin behar izan zuten, eta «azterketa» baterako baino gehiagotarako prestatu behar izan zuen. Kontraesan handia ikusten zuten horretan; izan ere, hauteskundeetako programak, oro har, ez daude prest irakurketa errazerako, eta benetako debatearen muina «irisgarritasun» falta horretan dagoela uste dute.\n«Azkenean, gakoa izan zen demostratzea Laura gauzak aukeratzeko gai dela; eguneroko bizitzan erabaki asko hartzen dituela». Laguntza izan zuen horretarako: aisialdiko begirale bat, anaia, lantokiko arduraduna... Denek esplikatu zuten auzitegian nor den Laura: zer gauza egiten dituen. Eta aldeko ebazpena jaso zuten, erdizka bada ere. «Itzuli zioten botoa emateko eskubidea, ez hautatua izatekoa. Bueno, horrela utziko dugu». Ez arrangurarik gabe: «Zein erraza den eskubideak kentzea: zein erraza. Eta zein zaila berreskuratzea». Baina damurik ez dute: «Bestela zer? Botoa emateko eguna iritsiko da, denok joango gara, eta bera ez, eskubide hori kendu diotelako? Kapaz ez delako? Baina zer ari dira esaten! Doazen gainerakoek gaitasun handiagoa dute?».


Home Ekosistema Bideoelkarrizketak\nIzaro Etxebarria, Ikusiko Airports Senior Business Managerra\nIzaro Etxebarriak aipatu du teknologiarekin eta digitalizazioarekin lotutako sektoreak sustatzen ari direla, eta adierazi du Donostia hiri adimendunen taldean sartzen ari dela zenbait proiekturen bidez.\nAmaia Zurutuza, Grapheneako zuzendari zientifikoa\nGrapheneako zuzendari zientifiko Amaia Zurutuzak nabarmendu du zer garrantzi duen inguruneak enpresentzat. Izan ere, adierazi du Donostian dauden punta-puntako unibertsitate eta ikerketa-zentroek lagundu egiten dietela enpresa berriei ikerketa hobeak eta azkarragoak egiten.\nDavid Barroso, CounterCraft-eko CEOa\nCounterCraft-eko CEO David Barrosok nabarmentzen du enpresa hasiberrientzat oso garrantzitsua dela I+Gko proiektuak eta produktuak eraikitzeko lehenengo bezeroek ematen duten laguntza, tokiko eta eskualdeko diru-laguntzez gainera\nAitor Larruskain, IKOReko I+Gko zuzendaria\nAitor Larruskainek nabarmendu du Europan ez direla hiri asko izango 100 km-ko itzulinguruan Donostiak duen ingurune oparoa duenik, baina kanpoan ezagutzera emateko beharra azpimarratu du.\nEduardo Granados, CEIT-Ik4-ko ikertzailea\nCEITeko ikertzaile Eduardo Granadosen iritziz, berrikuntza-polo izatera iristeko estrategiak gure interesen araberakoa eta, batez ere, euskal gizartearen araberakoa izan behar du.\nPolymat-eko ikertzaile Jon Maiz\nPolymat-eko ikertzaile Jon Maiz Donostiako Sustapeneko Tokiko Talentuaren Itzulera programari esker itzuli da Donostiara, eta nabarmendu du zer garrantzitsua den ikertzaileek egonkortasuna lortzea.\nXabier Irigoien, Azti-tecnaliako zuzendari zientifikoa\nSan Francisco eta San Diego bezala, Donostia erreferentziako berrikuntza-polo bihurtzeko lortu behar diren mugarriak nabarmendu ditu Xabier Irigoien AZTI-Tecnaliako zuzendari zientifikoak.\nGema Climent - Nesplora\nGema Climent Nesploraren sortzailea 2017 Emakume Berritzaile Saria bederatzi finalistetako bat izateko hautatu du Europako batzordeak.\nDaniel Pardo Farsens-eko zuzendariak\nDaniel Pardo Farsens-eko zuzendariak nabarmendu du Donostiak, berrikuntza polo gisa, erakartzeko ahalmena izan behar duela, eta baita ekimen pribatua sustatu behar duela ere.\nJoxe Mari Aizega Basque Culinary Center-eko\nJoxe Mari Aizega Basque Culinary Center-eko zuzendari nagusiak nabarmentzen du Donostia ondo posizionatuta dagoela Smart City izateko bidean, baina bide horretan ez direla galduko gure kulturan errotuta dauden ohiturak.\nRicardo Díez Muiño, Donostia International Physics Center-eko zuzendaria\nRicardo Díez Muiño, Donostia International Physics Center-eko zuzendariak zientzia- hiri bihurtu dela berretsi nahiko luke hemendik urte batzuetara, eta, horretarako beharrezkoak diren elementuak aipatzen ditu, besteak beste.\nMari Jose Aranguren\nIker Hernandez Enigmedia\nI+G+Bko eragileen direktorioa\nEnpresa berritzaileen direktorioa\nDonostiako berrikuntzaren agenda


Red Dragons motorzale taldeak batutako jakiak Gipuzkoako elikagai bankuan daude, ia 300kg - Arrasate - Goiena.eus\nItziar Larrañaga 2017-05-26 09:55\nElikagai ez-galkorren entrega Gipuzkoako elikagai bankuan.\nApirilaren 22an Red Dragons motorzale taldeak irteera solidarioa egin zuen janaria biltzeko asmoarekin. Batu ziren elikagai guztiak sailkatu ostean, asteazkenean eraman zituzten jakiak Bergaran kokatuta dagoen Gipuzkoako elikagai bankura, guztira ia 300kg entregatu dira.\nMaiatzaren 24an, asteazkena, Red Dragons motorzale taldeko kideek, 1. motor elkarretaratze solidarioan batutako elikagai ez-galkorrak Bergaran kokatuta dagoen Gipuzkoako elikagai bankura entregatu zituzten.\nAntolatzaileek, apirilaren 22ko ekitaldian parte hartu zuten guztiei esker ona luzatu nahi izan diete; "babesleei, parte-hartzaileei, laguntzaileei eta Arrasateko bizilagunei, beraien laguntzari esker egin da hau posible" adierazi dute.\nGuztira 180 lagun inguruk eman dute izena, Red Dragons motorzale taldeak antolatutako 1. motor bazkari solidarioan. Goizean goizetik motorrez bete ...


18 eta 14 urtez azpiko Espainiakoa: garaipena eta porrota – Euskadiko Futbol Federakundea | Federación Vasca de Fútbol\n18 eta 14 urtez azpiko Espainiakoa: garaipena eta porrota\nNagusiek 2-1 irabazi dute Madrilen aurka. Gazteek, berriz, 0-1 galdu dute. Euskadik zapore gazi-gozoarekin ekin dio Espainiako txapelketari. Lehen partida 14 urtez azpikoek jokatu dute. Euskadik galdu egin du, baina gehiago merezi izan du. Berdinketa gutxienez. Madrildarrak 25. minutuan aurreratu dira. Ordutik aurrera gure ordezkariena izan da jokoaren ekimena, baina ezin izan dute aurkariaren atea zulatu.\nArratsaldean nagusien txanda izan da. Ez dute huts egin. Partida hasi bezain laister Muniain izan da gola sartzeko aukera izan duena. Nafarrak ez du asmatu. Handik gutxira madrildarrek estutu dute Euskadi. Sanchezen jaurtiketari bikain erantzun dio Fernandez atezainak. Orduerdia betetzear zegoenean hartu du aurrea markagailuan gure selekzioak. Barcina ezker hegala izan da Euskadiri abantaila eman dion jokalaria.\nOrdutik aurrera are eta nabarmenagoa izan da Nuñezen selekzioaren nagusitasuna. Etxaniz aurrelaria izan da nagusitasuna markagailuan islatzeko arduraduna. Banakako jokaldi bikain baten ostean sartu du gola. Partida erabakita egon arren, madrildarrek ez dute etsi eta gola sartu dute neurketaren azken minutuan. Sol izan da goleatzailea.


Use eta Guindi, bi txapeldun Azpeitiko errekortarien lehian - Urola Kostako Hitza : Urola Kostako Hitza\nUse eta Guindi, bi txapeldun Azpeitiko errekortarien lehian\nBi errekortariek 51na puntu batu zituzten atzo arratsaldean jokatutako saioan. Ikusle ugari elkartu zen zezen plazan, euriari aurre eginez.\nGuindi eta Use, txapel bakarra buruetan eta sariak eskuetan. (Mailo Oiarzabal)\nAzpeitiko zezen plaza ikuslez bete zen atzo arratsaldean, Zezen Beltz elkarteak eta Toropasionek antolatutako Errekortarien Txapelketaren saioa jarraitzeko. Aurten, lehen aldiz, bi buru estali behar izan zituen txapel bakarrak: 51na puntu lortu zituzten Eusebio Sacristan Usek –laugarren aldiz irabazi du Azpeitian– eta Pablo Martin Guindik, eta bientzat izan zen garaipena; Javier Pradanas izan zen hirugarren finalista. Errekorte onenaren saria ere jaso zuen Guindik\nHemen, Errekortari Txapelketaren argazki bilduma:


Airearen kalitatearen kontrola | Consumer\nAirearen kalitatea hobetu den arren, oraindik asko dago egiteko\nAirearen kutsadura da urbanizazioaren inpaktu nagusietako bat. Europan, biztanleen %70 baino gehiago hiriguneetan bizi da, eta, beraz, airearen kalitatearen kontrola da ingurumen-kezkaren arrazoi nagusietako bat.\nIbilgailuen zirkulazioa da emisio poluitzaileen iturri nagusia, eta industria, berriz, bigarrena. Etorkizunean trafiko-bolumena handitzea espero den arren, ibilgailu motordunen garrantzi erlatiboa murriztu egingo da beste iturri batzuen kalterako, hala nola tamaina txiki edo ertaineko errekuntza-unitateen edo disolbatzaileen erabileraren kalterako. Halaber, co-aren eta berunaren kontzentrazio handiek eragindako arazoak desagertzen ari dira pixkanaka, eta badirudi gauza bera gertatuko dela so2-arekin edo sufre dioxidoarekin.\nHala ere, ikerketak martxan dauden arren, gai horiei buruzko ezagutza oraindik ere hasierako fasean dago. Kutsatzaile kantzerigenoak, hala nola bentzenoa, partikula finak eta ultra-finak eta gizakiak sortutako konposatu organiko lurrunkor batzuk, oso kezkagarriak dira. Kutsadura fotokimikoa, batez ere ozonoak sortua, arazo konplexua da, eta ikerketa gehigarri asko eskatzen ditu.Kutsadura fotokimikoa, batez ere ozonoak sortua, arazo konplexua da, eta ikerketa gehigarri asko eskatzen ditu.. Era berean, faktoreen eragina aldakorra da eremu bakoitzean, eta, beraz, airearen kutsadura-motak eta -mailak desberdinak dira hirien arabera.\n1996an, Europako Batasunak (EB) atmosferaren kutsadurari eta airearen kalitateari buruzko zenbait zuzentarau bultzatu zituen. Bien bitartean, elkarrekin bizi dira Europako araudia baino lehenagoko Errege Dekretu Nazional batzuk eta egungo legeria. 2005. urtetik 2010. urtera bitartean, araudi honen aurreko errege-dekretuak batera aplikatzeko epea dago. Era berean, legeriak bermatzen du Administrazioaren esku dagoen ingurumenari buruzko informazioa eskuragarri egongo dela. Hori dela eta, adibidez, autonomia-erkidegoek airearen kalitateari buruzko datuak ematen dituzte beren web orrietan denbora errealean. Bestalde, udalek solaskide gisa jardun dezakete, probintzia-ordezkaritzen edo Ingurumen Sailaren bidez, herritarren edozein kezkaren aurrean.\nAzken finean, emisioen, airearen kalitatearen eta kutsaduraren ondorioen zaintza eta estimazioa nabarmen hobetu diren arren azken urteotan, oraindik asko dago egiteko. Aipatzen diren neurrien artean, zientifikoki frogatutakoak eta egungo ingurumen-egoeran benetako aldaketak lehenesten dituzten tokiko ekimenak gomendatzen dira.\nAirearen kalitatea zaindu eta kontrolatzeko sareak\nIa hiri-eremu nagusi guztietan airearen kalitatea neurtzeko estazioen sarea dago. Estazio horiek kutsatzaileen kontzentrazio handiei buruzko informazioa azkar eman dezakete, eta, hala, agintariei larrialdi-neurriak hartzen lagundu. Gainera, estazio horietan jasotako poluitzaileen kontzentrazioari buruzko datu jarraituak oso erabilgarriak dira airearen kalitatearen simulazioetarako.Estazio horietan jasotako poluitzaileen kontzentrazioari buruzko datu jarraituak oso erabilgarriak dira airearen kalitatearen simulazioetarako.kutsadura-gertaerak aurresateko eta poluzioa kontrolatzeko aukera politiko alternatiboak ebaluatzeko erabiltzen dira.\nAirearen kalitatea zaindu eta kontrolatzeko sare horiek elkarri konektatutako urruneko estazio multzo bat dute, eta, beraz, atmosferako kutsatzaile nagusien kontzentrazio-mailak erregistratzen dira. Hauek dira sare horien helburu nagusiak: herritarrei airearen kalitatearen egoeraren berri ematea; poluzio atmosferikoak lurralde osoan eta denboran zehar izan duen bilakaera ezagutzea; eta atmosferako airea babesteko Europako zuzentarauak betetzea. Zuzentarau horiek kutsadura non gertatzen den jakitea eskatzen dute, eta alerta-atalaseak gaindituz gero, jarduteko planak definitzea.\nairea kalitate kontrol sareak zaintza


Igandean, hilak 23, San Joan sua piztuko du Lezok | Lezo.eus\nIgandean, hilak 23, San Joan sua piztuko du Lezok\nUrteroko ohiturei jarraiki, igandean San Joan sua piztuko da urteko buruhausteak alde batera utzi eta elkartasunean, lagun zein familia giroan momentu berezi horretaz gozatu eta uda sasoiari ongietorria emateko.\nKonturatu garenerako urte erdia igaro da; atzean utzi ditugu jada neguko egun hotz eta ilunak eta ateak zabaldu dizkiogu, irrikaz, epeltasun eta argitasunari. Hasiak gara dagoeneko uda giroa sumatzen eta giro hori helduta, azken urteetako tradizioari jarraipena emanez, hilaren 23an, ohikoa den bezala, San Joan sua piztuko da, bi aldiz, Gurutze Santuaren plazan.\nLehena 19:45ean izango da. Murixka Dantza Taldeko neska-mutilek emango diote hasiera ekitaldiari, beraien lokaletik abiatuta Gurutze Santuaren plazara bitarte dantza emanaldia eskainiz. Bertan, Munttar txistulari taldeak lagunduta, zuhaitzaren inguruan dantzatuko dute.\nIluntzeko 22:00etan, aldiz, helduen txanda izango da eta suaren aurrean aurresku herrikoia dantzatu ahal izango dute bertaratzen diren lezoar guztiek.\nAtera gaitezen guztiok kalera eta San Joan suarekin utz ditzagun atzean urteko pasarte txarrak zein buruhausteak eta ospa dezagun udaren iritsiera, ikasturte amaiera edota oporraldia!\nSan Joan suaz gain, hilaren 23an, Tomas Garbizu Musika Eskolako banda arratsaldeko 19:00etan aterako da Musika Eskola bertatik eta kalejiran, herriko kaleak alaitu eta girotuko ditu.


Kronika - Kutxabank Araski garaile euskal derbian - Euskal Saskibaloi Federazioa\nAlbisteak / Elite / Kronika – Kutxabank Araski garaile euskal derbian\nKutxabank Araski 85 – Lointek Gernika 62\nKutxabank Araskiren garaipena asteazken gaueko partiduan Lointek Gernika-ren aurka.\nLehenengo zatia berdinduta hasi zen bi taldeen saskiratzeekin. Markagailuan hurbil jarraitu ziren elkar aurrea borrokatuz. Distantzia handirik gabe, lehen denbora 18-20 amaitu zuten.\nBigarren zatian Lointek Gernikako neskak aurrea hartu zuten asmatutako hainbat sakiratzerekin. Etxeko taldeak gogor egin zuen aurka eta laister markagailua berdindu zuten. Tendentzia hori jarraituz Kutxabank Araski-ko neskak puntuak gehitzen jarraitu zuten 44-35 era aldendu arte.\nAldageletatik bueltan, etxeko taldeak 26-14 ko partzialarekin ihes egin zuten azken denborara 70 -49 pasatuz.\nLaugarren denboran inertzia berbera jarraitu zuen partiduak. Distantzia mantenduz partida 85-62 amaitu zen Kutxabank Araski-ren alde.\n17 martxoa, 2022|Elite, Liga Femenina|


Ikusizko Ip Diseinua\nIkusizko Ip Diseinua Project Yellow proiektuaren ikus-entzunezkoa eraikitzen duen arte integrala da. Funtsezko ikuspegiaren arabera, aire zabaleko pantaila handiak egingo dira hainbat hiritan, eta aldi berean kultur eta sormenezko eratorriak sortuko dira. IP bisuala denez, Project Yellow-k irudi bisual sinesgarria eta kolore-eskema indartsuak ditu ikuspegi giltzarri bateratua osatzeko, eta horrek jendea ahaztezina bihurtzen du. Egokigarria lineako eta lineaz kanpoko promoziorako eta ikusizko deribatuen irteerarako, diseinu proiektu berezia da.\nBarne Diseinu Kolore grisa aspergarria dela uste da. Baina gaur egun kolore hau goi-lerroetako bat da loft, minimalismo eta hi-tech bezalako estiloetan. Grisa pribatutasunarentzako, lasaitasunerako eta atsedenerako lehentasunezko kolorea da. Batez ere jendearekin lan egiten duten edo eskakizun kognitiboetan dihardutenak gonbidatzen ditu, barruko kolore orokor gisa. Hormak, sabaia, altzariak, gortinak eta zoruak grisak dira. Zalantzak eta grisaren saturazioa desberdinak dira soilik. Urrea xehetasun gehigarri eta osagarrien bidez gehitu zen. Markoaren irudiarekin areagotu egiten da.\nMarka Identitatearen Birmoldaketa\nMarka Identitatearen Birmoldaketa Marka birpentsatzeko eta birmoldatzeko inspirazioa konpainiaren kulturan modernizatzeko eta integratzeko aldaketak izan ziren. Bihotzaren diseinua jada ezin zen markaren kanpokoa izan, bai lankidetza bat sortzen bai barneko langileekin, bai bezeroekin. Onurak, konpromisoa eta zerbitzuaren kalitatearen arteko batasuna. Formatik koloreetaraino, diseinu berriak bihotzean sartu zuen B eta osasunaren gurutzea T.-n. Bi hitzek erdian elkartu zuten logotipoa hitz bat, sinbolo bat, R eta B elkartuz. bihotza.\nMarkaren Diseinua EXP Brasil markaren diseinua konpainiaren batasunaren eta elkartasunaren printzipioetatik dator. Proiektuetan teknologiaren eta diseinuaren arteko nahasketa egokitzea bulegoko bizitzan bezala. Elementu tipografikoak enpresa honen batasuna eta indarra adierazten ditu. X hizkiaren diseinua sendoa eta integratua da, baina oso arina eta teknologikoa. Markoak estudioko bizitza irudikatzen du, hizkietan elementuak dituena, bai pertsonak eta diseinua bateratzen dituzten espazio positiboan eta negatiboan, bai indibidualak eta kolektiboak, sinpleak teknologiarekin, arinak eta sendoak, profesionalak eta pertsonalak dituztenak.\nOsteguna 23 Ekainak 2022\nKafetegi Zerbitzu honen diseinua mende hasierako bi ikastetxetan inspiratu zen Alemaniako Bauhaus eta Errusiako abangoardia. Geometria zuzen zorrotza eta ondo pentsatutako funtzionaltasuna garai hauen agerpenen espirituari guztiz egokitzen zaio: "komenigarria dena ederra da". Aldi berean, joera modernoei jarraituz, proiektu honetan bi material kontrastagarriak konbinatu dira. Esne zurizko portzelana klasikoa kortxoaren estalki argitsuekin osatzen da. Diseinuaren funtzionaltasuna helduleku erraz eta erosoek eta inprimakiaren erabilgarritasun orokorrek onartzen dute.\nAsteazkena 22 Ekainak 2022\nEtxe Egurra elementu eraikitzaile nagusi bezala erabilita, etxeak bere bi mailak atalean zatitzen ditu, sabaia sabaia sortzen du testuinguruarekin integratzeko eta argi naturala sartzeko. Altuera bikoitzeko espazioak beheko solairuaren, goiko solairuaren eta paisaiaren arteko erlazioa adierazten du. Argindarraren gaineko teilatu batek hegan egiten du, mendebaldeko eguzkiaren intzidentziatik babestuz eta bolumena formalki berreraikiz, ingurune naturalaren ikuspegia marrazten du. Programa beheko solairuan eta erabilera pribatuak goiko solairuan kokatuz artikulatzen da.\nAstelehena 20 Ekainak 2022\nIkusizko Ip Diseinua Barne Diseinu Marka Identitatearen Birmoldaketa Markaren Diseinua Kafetegi Etxe


Santos&Cipresek berezitzat salatzen dituzte 27 ebidentzia arkeologiko 1700 urtekoak | Euskararen jatorria\n← Gorrotxategik faltsutzat salatzen ditu 12 ebidentzia arkeologiko 1700 urtekoak\nIruña Oka argitu dezagun Gara.net →\nSantos&Cipresek berezitzat salatzen dituzte 27 ebidentzia arkeologiko 1700 urtekoak\nData: 2009(e)ko urtarrilak 23 Egilea: Euskararen jatorria\nJuan Santos Yanguas eta Pilar Cipresen txostenean 113 ostraka salatzen dira "berezitzat", hauetatik hogeita zazpi ostrakak patina analisiak dituzte Frantziako CNRS laborategiak eginak, alegia, 1.700 urteko ebidentzia arkeologikoak dira:\n10976 (izki txiki larri)\n11139 JUPITIIR / IUPIII – VIINUS PATH(-) / VIINUS IIT / ENEAS / JULIO A. / EUPAHIIS\n11267 (-TULIUS PATIIR FAMILIAII\n1419 OCTAVIO AUGUSTO\n11423 AQUILES / HECTOR / HERC / UL ES\n11425 “ENEAS” ANQUISES ET VENUS FILI\n11427 -ORNIILIO IULIO QUINT- / -LINA – MIISSACA – CII / -RSUS- DOMIINICIA+- / -FILA- EUPHIE-\n11428 VULCANO CIIRIIS VIIRTUMNO TIILLUS MONO\n11709 a) TIIATRO\n11709 b) THEATRO // SIINIICA / SOCRATIIS / VIRGILIO / +IISCART(-)\n12046 TITO MARCO PETRONIO\n12108 rip (UE 51144 sektore 5 itxita)\n12390 AD MAIOREM / DIII GLORIAM\n12390 AMICUS CIIRTUS IN / RII INCERTA\n12430 AD INFINIUN MIIO CORDI(-) / (-) DIIIDRII(-) / (-) PAR+(-)\n13361 nere “ata”\n13362 –tu laike (Lakarra) 13362 SAMUIILL “YAVHII” FILI\n13364 egin badi – zur -reinu\n13368 denoc / zure / naia – ioshe – miriam\n13373 ioshe galimatea – mirian 13373 IOSHII GALIMATIIA\n13383 IIISHU / YAVHII / “FILI”\n13393 Lura Mona\n13394 d) koma\n13396 a) koma\n13397 … neure / zeure / iev – urdin zuri gori beta aros ber\n13488 PARMENION PARMENIOS PARMENIOM\nAdibidez:11428 VULCANO CIIRIIS VIIRTUMNO TIILLUS MONO\nPatina analisiak: CEA-CNRS CE de Saclay 91191 Gif Sur Yvette, France.\n1.- 34 grafito Veleia inf 20. 2006-3\n2.- 26 grafito Veleia inf 21. 2006-7\n3.- 9 grafito Veleia inf 03. 2007-1\nIturria eta eskubideak Araba.net\n54 erantzun Santos&Cipresek berezitzat salatzen dituzte 27 ebidentzia arkeologiko 1700 urtekoak-ri\n11:53 2009(e)ko urtarrilak 26\nSantosek, Cipresek, Velazquezek, Trebollek, Gorrotxategik, Lakarrak…\n12:04 2009(e)ko urtarrilak 26\nNola ausartzen dira ?\nCNRS laborategiak patina analisiak egindako 68 ostraka, nola ausartzen dira faltsutzat salatzen? Esaten XXI.mendean manipulatuak izan direla?\n12:10 2009(e)ko urtarrilak 26\nLaborategi horien metodologia kuestiona daiteke (eta kuestionatzen da), zuk Madariagaren emaitzak kuestionatzen dituzun bezalaxe, edo ikerlari horien iritzia kuestionatzen dituzun bezalaxe.\nBat egiten dut zurekin: egin daitezela analisi gehiago, eta adostutako metodologia baten bitartez.\nOrdura arte, ni fidatzen naiz aditu GUZTIEK (ondo irakurri, GUZTIEK) bat egiten badute. Zuk nahiago duzu iltze gori bat estu estu hartu.\n12:33 2009(e)ko urtarrilak 26\nNik ez dut Madariagaren txostena kuestinatzen. Madariagak berak idazten du ezin duela esan faltsuak direnik. CNRS laborategiak berriz 69 ostraketatik, bat ezin zuen analizatu zulo bat duelako, propio faltsifikatutakoa “Hola que tal” idatzi zutena, detektatu zuen arazorik gabe eta beste 68 ostrakei eman zien etenik gabeko patina, alegia, idazkunak eginak zeudela ostrakak ehortzi zirenean duela 1.700 bat urte. 68 ostraka ebidentzia arkeologikoak dira CNRS laborategiaren arabera. Hauetatik 12 Gorrotxategik faltsutzat salatu zituen 2008ko ekainean.\nAnalisiak errepika daitezke.\n12:37 2009(e)ko urtarrilak 26\nMadariagak esaten duena oso kuriosoki laburbiltzen duzu, esaten baitu patina etena dagoela ustezko inskripzioetan eta berez egindako kosketan berriz ez.\nBestalde, berriro diotsut “ebidentzia arkeologikoak” direla ezin duzula hain alegeraki esan, txosten horiek kuestionatuta dauden unetik aurrera.\nNik ere nahi nuke analisiak errepikatzea, baina fundamentala iruditzen zait metodologia adostea, kontraesanetan berriro ez ibiltzeko.\n12:42 2009(e)ko urtarrilak 26\nKuestionatzeari deitzen diozu\n– filologo batzuen frogatu gabeko iritziak,\n– errepikatu daitezkeen CNRS laborategiko analisien aurka ?\nBetiko eztabaida dogma, zientziaren aurka?\nZergatik komisiokoek ez dituzte analisiak errepikatu bost hilabetetan?\nGorrotxategik txostena faltsutze salaketekin 2008ko ekainean aurkeztu baitzuen.\n12:48 2009(e)ko urtarrilak 26\nKomisiokoak analisiak errepikatu dituzte, BAI, errepikatu dituzte: zer uste duzu egin duela Madariagak, hori ez bada?\nCNRSko analisiak errepika daitezke, baina zein metodo erabiliz? Oraindik ez al zara enteratu metodologia bera eztabaidagai dela analisi kimikoak egiterakoan?\nZergatik deitzen diozu “zientzia” CNRSri bakarrik eta ez Madariagari?\nZientzia ados jartzen ez den une horretan, ez al diozu baliorik ematen adituen iritziei?\nPD: ya ez duzu ezer esaten estrato zigilatuei buruz. Hori ere zientzia zen duela gutxi, ez?\n13:38 2009(e)ko urtarrilak 26\nAnalisiek froga dezakete faltsutze salaketak gezurrezkoak direla! Zergatik ez dituzte bost hilabetetan faltsutze salaketak konprobatu?\n-“ya ez duzu ezer esaten estrato zigilatuei buruz.”\nNiretzat jarraitzen du zigilatua izaten, CNRS analisiek frogatzen dute zientifikoki. Non daude bortxatze frogak?\n14:27 2009(e)ko urtarrilak 26\n“Analisiek froga dezakete faltsutze salaketak gezurrezkoak direla!”\nBaina zer analisiz ari zara? Zein analisik froga dezake hori, Cerdanenak edo Madariagarenak? ez al duzu ulertzen metodologia arazo bat dagoela?: CNRSk gauza bat dio, eta Madariagak beste bat.\nLehenik adostu beharko da zein ari den metodo onarekin lanean, zerbait ziurtzat hartzeko.\nBerriro diot, lehenik adostu beharko da zer analisi klase egin behar den, analisiaren emaitza ontzat hartuko bada.\nZigilatua izatearena, bestalde, errefutatua geratu da txosten arkeologikoetan. (Ez aipatu berriro CNRS horretarako ere).\n15:02 2009(e)ko urtarrilak 26\n1.- Gorrotxategik bere faltsutze salaketak aurkeztu zituen 2008 ekainean.\n2.- Bost hilabete beranduago Madariagak dio ezin duela frogatu ostrakak faltsuak direnik.\nBaina Madariagak ikertu al ditu Gorrotxategiren faltsutze salaketak?\nEzin al du frogatu Gorrotxategiren salaketak faltsuak ote diren?\nEzin al zituzten bidali Gorrotxategik faltsutzat salatzen dituen 68 ostraketatik batzuk bidali CNRS-ra edo beste laborategi neutral batera?\nZergatik ez dute egin?\nAgian bazekitelako 12k gutxienez gaindituko zituztelak CNRSko analisiak?\nAgian espero dutelako patina analisiak ondo emango dutela ostraka guztiek?\nAlegia, benetakoak direlako eta 1.700 urte dituztelako, eta idazkunak eginak zeudelako ostrakak ehortzi zituztenean.\n15:16 2009(e)ko urtarrilak 26\nMadariagak dioena besterik da, lehen esan dizudan bezala. Patina etena dagoela, alegia.\nBestalde, CNRSren analisiak gainditu dituzte ez soilik Gorrotxategik faltsutzat emandakoak, baita cipresek, velazquezek, sanchezek, trebollek eta abar faltsutzat emanak. Beraz, ez dut zure arrazonamendua ulertzen (are gutxiago hain fantastikoki egiten duzun ondorioztapena).\n15:23 2009(e)ko urtarrilak 26\nAlegia, komisiokoek ez dituzte patina analisirik egin atzerriko laborategietan, bazekitela 68 ostrakek analisi onak eman zituztela CNRS laborategian, eta propio faltsututakoa “Hola que tal” idatzita, arazorik gabe detektatu zutela.\nHonek zer esan nahi du. Inoiz ez direla analisi berririk egingo, ezta egindakoak errepikatuko, arrisku handia dagoelako gainditzeko ?\nEta bide batez demostratzeko faltsutze salaketa larriak gezurrezkoak direla?\n15:33 2009(e)ko urtarrilak 26\nEz duzu ulertu nahi. Kontua da ez dagoela argi analisi kimikoak baliagarriak diren ala ez, eta izatekotan, ze analisi klase egin behar den.\nEta froga da bi analisi kimikok emaitza desberdinak eman dituztela.\nZuk uste duzu Cerdanen analisia inkonestablea balitz kimikari askok salatuko luketela hori honezkero, txostena publikoa izanda? Non dira argumentuak, non kexak?\n16:01 2009(e)ko urtarrilak 26\nEz dut ezer uste. Dakit Gorrotxategik faltsutze salaketak aurkeztu zituela 2008ko ekainean eta orduan bakarrik zegoela txosten arkeologikoa eta CNRS analisiak eta bi aukera jarri zirela batzorde zientifikoaren mahai gainean:\n1.- Gorrotxategik faltsutzat salatzen dituen 12 salaketak faltsuak dira.\n2.- CNRS-k egindako 68 analisi gezurrezkoak dira.\nAlegia, filologo batek frogatu gabeko faltsutze salaketak,\natzerriko laborategi batek egindako analisien aurka: betiko eztabaida, zientzia, frogatu gabeko iritzi (dogmatiko) batzuen aurka.\n2008-11-19 Arabako Biltzar nagusian erabaki beldurgarri bat hartu zen zientziaren eta adimenaren aurka, inolako frogarik gabe.\n16:11 2009(e)ko urtarrilak 26\nBarkatu, baina hori konspiranoia bat besterik ez da. Eta aipatu ditudan aditu guztiak (euskaldunak eta atzerrikoak) biltzen dituen konspiranoia bat ez dut onartzen. Ez da sinesgarria. Ez du funtsik, ez du oinarririk. Absurdoa da.\nBestalde, Gorrotxategik 2008an ez, jada 2006an bertan aurkeztu zituen idatziz bere desadostasunak.\n16:27 2009(e)ko urtarrilak 26\nKomisioko bost bileren aktak argitaratuak daude, ekaineko bileraren aktak irakur daiteke (http://www.alava.net/msginet2/Veleia/) Gorrotxategik bere faltsutze salaketa aurkeztu zuela, sarrera eta guzti (2008-6-22an), 68 ostraka identifikatzen ditu. Hauetatik hamabik CNRS laborategiko patina analisiak zituzten eginak eta txostena 2006an aurkeztua zegoen Arabako Foru Aldundian.\nZer konspiranoia ?? Dokumentuak eta sarrera erregistroak eta aktak.\nBatzuei komeni zaie baezpadaere analisirik ez egitea.\nZergatik ez dira egiten edo errepikatzen CNRSen egindakoak?\n20:34 2009(e)ko urtarrilak 26\nGorrotxategiri berdin zaio zer esaten duen CNRSk, berak bere iritzia ematen du, Santosek, Cipresek, Velazquezek, Trebollek, eta Lakarrak egin duten bezala.\nZuk konspiranoia bat egin duzu,bai. Lehen oso garrantzitsua zen estratoen zigilatzea, hori ukatzea konspiranoian sarturiko dogmatikoena zen; txosten arkeologikoak hori hankaz gora jarri duenean, orain CNRSri heltzen zatzaizkio, iltze gori moduan, hor dauden eztabaida metodologikoak ukatuz.\nEta berriro diot, analisiak EGIN DIRA BERRIRO. Madariagak egin ditu. Esan ezazu orain zuk berriro konspiranoikoei ez zaiela komeni analisiak egitea, nik erantzungo dizut EGIN DIRELA BERRIRO, eta segi dezagun gurpil zoro honetan.\nPD:Data ez da garrantzizkoa, baina, berriro diot, Gorrotxategik 2006an egina zuen salaketa, idatziz, Gorrotxategiren txostena irakurri baduzu, eta Lakarrak ere orduan zuen adierazia bere eszeptizismoa.\n10:26 2009(e)ko urtarrilak 27\nFiltratu dituzte Ruben Cerdan doktorearen alegazioak:\n66 ostraka analizatuak eta 9 Gorrotxategik faltsutzat salatu zituen 2008-6-24an. Eztabaida bost hilabetetan egon behar zen komisioan.\nManipulatu dituzte ostrakak argazkiak atera ostean, J, komilak, reinu…?\n10:32 2009(e)ko urtarrilak 27\nA, bale, orain kontua da manipulatu egin dituztela. Eta Cerdanek daki filologiaz, epigragiaz, eta guzti horretan txostenetako adituak baino gehiago. Harrigarria.\nBale, orduan txostenetan salatutako gauza inposible guztiak manipulatu egin dituzte. Eta zergaytik ez du Gilek salatu orain arte?\nArgazkiak atera ostean? eta argazkian ageri diren\nCUORE, YAHVE, IITXII, ARRAINA, etab. manipulatu dituzte? Ez da konturatu Gil orain arte? zergatik esan du benetakoak direla ba orain arte?\n12:26 2009(e)ko urtarrilak 27\n11019 Cuore patina analisia du, ebidentzia arkeologikoa da eta salaketa faltsua ote den ikertu beharko litzateke.\nYAHVE, patina analisia du, ebidentzia arkeologikoa da, salaketa faltsua.\nIITXII, ez dut gogoratzen zenbakia\nARRAINA,16365 ez du patina analisirik. Zergatik ez zaio egiten.\nEztabaida zabalik dago, 2008-6-24tik komisioaren barnean.\nZergatik ez dituzte argazki guztiak argitaratzen?\nEta Felix Lopezen txostena ?\nBeste filtrazioa bat izango ote da?\n13:47 2009(e)ko urtarrilak 27\n“YAHVE, patina analisia du, ebidentzia arkeologikoa da, salaketa faltsua.”\nEz da ebidentzia arkeologikoa, analisi kimikoa eztabaidagai denez eta zigilatze arkeologikoa ezeztatu denez.\nBeraz, argumentu zientifiko eztabaidaezinak aurkitu beharko lirateke faltsua dela diotenen iritzi kopuru abrumadoreari aurre egiteko.\nHori da nire nahia, analisi kimiko eztabaidaezinak zehaztea. Zuk nahiago duzu iltze gori horri heldu.\n15:17 2009(e)ko urtarrilak 27\nCNRS Frantziako laborategia da, suposatu nahi dut ez duela zerikusirik Iruña Okako ostraken eztabaidarekin. Suposatu nahi dut patina analisiak bere protokoloak dituztela eta eskaintzen dituztela mundu osorako, ez direla analisi bereziak.\nCNRS-ko analisi koherentea badu ostraka batek, niretzat sinesgarritasun gehiago dauka, filologo baten frogatu gabeko iritzia baino.\nAnalisia errepika eta hobetu daiteke.\nInork ez daki nolakoa zen duela 1.700 urteko euskara.\nBueno orain bai 136 ostraka euskaldunak daudelako.\n21:29 2009(e)ko urtarrilak 27\nBaina ez al duzu ulertu nahi laborategi horrek erabilitako metodologia (baldin eta laborategi horrek egin badu) eztabaidagai dela? Cerdan berak baino ez duela ulertzen?\nZenbat aldiz esan behar zaizu gauza bat?\n22:46 2009(e)ko urtarrilak 27\nEta horregatik bi urte beranduago (2008-6-24an) Gorrotxategi jauna ausartu zen faltsutzat salatzen CNRS-ek bermatutako 9-12 ostraka, nahiz eta bere txostenean +MISCAR ospetsua bakarrik aipatu.\nAlmitzea ebakitzeko sega bezain zorrotza.\nBada ezbada ere Volpek 5-6 hilabete beranduago (2008ko abenduan) faltsutzat salatzen ditu 112 ostraka ikonografikoak, bat ere aipatu gabe. Eta Nuñez-ek ez omen du faltsutzat salatzen CNRS-eko analisirik duen ostrakarik.\nKasualitate hutsa jakina.\n10:05 2009(e)ko urtarrilak 28\nGorrotxategi bakarrik ez, CNRSk analizatutako piezak faltsutzak salatzen “ausartu” ziren Santos, Cipres, Velazquez, Trebolle, Gorrotxategi, Lakarra. Eta Volpe, auskalo.\nBada zerbait, edo ez?\nEdo horiek adinako pisua du ia inork ulertzen ez duen (eta beraz inork baiezta edo ezezta ezin duen) analisi kimiko bat?\n10:27 2009(e)ko urtarrilak 28\nSantos&Cipresek ez dute faltsutzat ezer salatzen, ez dute faltsu hitza erabiltzen, 113 ostraka aipatzen dituzte, arraro, berezi… nahi duzun bezala.\nVelazquez-ek eta Trebollek antzeko zerbait, esango nuke eskatzen dutela ikerketa gehiago.\nLakarrak faltsutzat salatzen ditu bi ostraka (identifikatuak) eta batak CNRSeko patina analisia du.\nGorrotxategik faltsutzat salatzen ditu identifikatuta 68 ostraka eta 9-12 ostrakak CNRSeko patina analisia daukate.\nVolperena lotsagarria da, 112 ostraka faltsutzat salatzen ditu, batere aipatu gabe eta orri erdi bat idatzita. Sinestezina batzorde zientifiko batean.\n12:02 2009(e)ko urtarrilak 28\nArraro edo berezi ez, adiskidea, Santos&Cipresek argi eta garbi esaten dute ez direla garai hartakoak: “absolutamente imposible” esaten dute ondorioetan, literalki.\nEta gainera esaten du: “aunque en los grafitos se quiera dar la apariencia de textos en latin (…) no existe el conocimiento de la lengua latina (…), ni siquiera de los parametros del latin vulgar.”\nTira, “fraude” hitza ez du erabiltzen, baina intentzionalitate bat aitortzen du.\nJakina, txostenetan nahi duzuna irakurtzen baduzu, ederki eraikitzen dituzu errealitate paraleloak.\nVelazquez eta Trebolle errepasatuko ditut orain, ea zer esaten duten.\n12:09 2009(e)ko urtarrilak 28\nSantos eta Cipresi buruzkoa esan dut. Ea orain Velazquez. “Arraro edo bitxi” esaten al du? Ez, honakoa esaten du\n“NO SON AUTENTICOS” esaten du.\nEta faltsutasunaren, intentzionalitatearen eta gainerakoi buruzkoa OSO argigarria iruditzen zait (3. orriko lehen hiru paragrafoak).\n12:16 2009(e)ko urtarrilak 28\nAurreko bien ondoren, Trebolle. Hau da suabeena:\nidazkietako formei buruz, hainbat aldiz erabiltzen ditu “anacronico”, “corresponde en realidad a una transcipcion cientifica moderna”, “desconocida en la antiguedad” moduko kalifikazioak\neta ondorio orokor gisa “muy improbable que (…) puedan corresponder a textos (…) de una época de la antiguedad tardia”.\n“Arraro edo bitxi” baino zeozer gehiago beraz.\nUnanimitatea dago txostengileen artean: denen iritziz, ez dira garai hartakoak.\n13:56 2009(e)ko urtarrilak 28\nSantos&Cipresek ez dute faltsu hitza erabiltzen zuk aipatzen duzun “absolutamente imposible” hori begiratuko dut.\nSantos&Cipresen txostenean aipatzen diren 113 ostraketatik 27k patina analisia egina zuten salaketa egin baino bi urte lehenago.\nArgi dago kontraesana dagoela, alegia 27 salaketa gezurrezkoak izan daitezkeela.\nBetikoa CNRSeko analisiak, historialariaren eta epigrafistaren iritzien aurka.\nNire sinesgarritasuna analisiekin, errepikatu eta hobetu daitezke gainera\n14:21 2009(e)ko urtarrilak 28\nAmore ematen dut, ostraka. Guztiz inpermeablea zara esaten zaizun guztia asimilatzeko.\nGauza bera behin eta berriro errepikatu besterik ez duzu egiten, esaten zaizuna hausnartu gabe, ez eta komilla artean kopiatzen zaizuna.\nEta mila aldiz esanda ere analisiak errepikatzea ez dela soluzioa, analisiak egin direla berriro, baina eztabaidagai dela ZEIN ANALISI ETA NOLA egin behar diren, eta horien balioa zenbateraino den determinantea, berdin zaizu: zure soluzioa analisiak berriro egitea da.\n15:22 2009(e)ko urtarrilak 28\nSentitzen dut amore ematea. Nik horrela laburtuko nuke arazoa:\n2008-6-26an komisioko bileran (Gorrotxategik aukeztuak zituen bere salaketak Aldundiko sarreran) planteatzen da kontraesan zientifikoa:\nGorrotxategiren 9-12 faltsutze salaketak, gezurrezkoak izateko zentzua dute, CNRSk egindako patina analisiak dituztelako, Ruben Cerdan-ek bi urte lehenago aurkeztutako txostenen arabera.\nEgoera ikusita Komisioak neutraltasuna mantentzeko, ikertu behar zituen salaketak ere, salaketa faltsua delitua izan daiteke. Honetarako neurri batzuk hartu behar zituen:\n1.- Gorrotxategiren dimisioa, ezin da izan fiskala, salatari bakarra eta epaile.\n2.- Gorrotxategik bere dimisioa aurkeztu ezean, Kultura diputatuak (komisioko buruak) faltsutze salaketak ikertzen ziren bitartean, Gorrotxategi baztertu behar zuen Komisioatik.\n3.- Komisioak ikertu behar zituen Gorrotxategiren salaketa larriak eta kontraesan zientifikoak Ruben Cerdanen txostenekin.\n4.- Komisioko partaideek babestu behar zuten neutraltasuna eta ikerketa zientifikoa, eta ez salaketa larriei babesa eman eta gainera omititu eta estali, Eliseo Gilen indefentsio itzela eta nabarmena.\nGarbi dago ez dela ezer egin eta emaitza beldurgarria ikusi genuen 2008-11-18an Arabako Biltzar Nagusian.\nOrain Santos&Cipresen beste 27 salaketa, gezurrezkoak izateko zentzu nabarmenak dituzte eta inork ez ditu ikertu.\nBetikoa, frogatu gabeko iritzi batzuk, CNRS laborategiaren analisi batzuen aurka. Analisiak errepikatu eta hobetu daitezke. Kalte izugarria egina dago.\nNi zalantzarik gabe analisien alde. Ez da batere zaila eta ezin dut ulertu zergatik 2008ko ekainetik ez diren egin. Inoiz ez dut ulertuko.\n15:53 2009(e)ko urtarrilak 28\n1) EZ da inola ere sinesgarria Santosek, Cipresek, Velazquezek, Trebollek egiazkotzat dituzten idazki batzuk faltsutzat ematea, zergatik eta Gorrotxategik emandako irizpen bat babesteko.\nEz du ez bururik, ez hankarik.\nAdibidez, Velazquez berak 2007an eman zion Gili ezinezkotasunaren berri, zuk planteatutako abiapuntua baino urtebete lehenago.\nNik argumentu sakonak ikusten ditut txostenetan, eta unanimeak dira ezinezkotasuna salatzean.\n2) Txosten horiek gezurtatzeko modu bakarra metodologia arkeologikoaren fidagarritasun guztizkoa eta analisi kimikoen eztabaidaezintasuna dira. Ez bata ez bestea, ez dira gertatzen.\n3) Cerdanen analisiak eztabaidagai dira. Ez errepikarazi berriro. Ez hartu egia infalibletzat (baina hala hartu behar duzu, zure arrazonamenduaren muin bakarra delako, eta beste GUZTIA ez duzu asimilatu nahi).\n4) ECerdanen analisiak eztabaidagai ez balira, ez legoke haratagoko diskusiorik.\n8:39 2009(e)ko urtarrilak 29\nSantosek, Cipresek, Velazquezek, Trebollek, Lakarra… Eliseo Gil "kiskali" zutenean Arabako Biltzar Nagusian 2008-11-19an hauen txostenak ez ziren existitzen, beranduago aurkeztu baitzituzten Aldundiko sarreran. Bakarrik Gorrotxategiren txostena aurkeztua zegoen bost hilabete aurretik 2008-6-24an. Aipatutako zientifikoek beren iritziak aurkeztu zituzten Aldundian egunkariak irakurri ostean. Komisioan ez da ezer eztabaidatu ez da CNRSeko analisirik, Ruben Cerdanen txostenak edo arkeologi metodoa zalantzan jarri, antzerki hutsa izan da Gorrotxategiren faltsutze salaketa larriei babesa emateko. Gorrotxategiren faltsutze salaketak aurkeztu zirenean 2008-6-24an, aurrean zituzten CNRSko analisi batzuk eta gezurrezkoak izateko zentzu handiak zituzten eta dituzte. Ikertu behar dira eta egunen batetan ikertuko dira. Komisioak eskandalu lotsagarria babestu, isildu, estali eta handitu besterik ez du egin.\n10:25 2009(e)ko urtarrilak 29\nInpermeablea zara. Adibide bat:\nVelazquez 2007an izan zen Eliseo Gilekin pertsonalki, ezinezkotasuna adierazteko.\nGainerako guztia, konspiranoia hutsa.\n13:20 2009(e)ko urtarrilak 29\nHara niretzat errespetu guztiarekin, ez baitut ezertaz Gorrotxategi jauna ezagutzen (bere liburu batzuk irakurtzeagatik ez bada), filologo baten iritziak ez dira froga, are gutxiago faltsutze froga. Izan daiteke susmoa, zalantza, indizioa… nahi duzuna, gehiago ikertu behar denaren seinale nabarmena. Filologo batek ez jakiteak, frogatzen duen bakarra bere ezjakinkeria da. Ez beste ezeren faltsukeria. Gorrotxategik salaketak egin zituenean bi urte lehenago bazeuden analisiak eta niretzat, ebidenteki susmopean frogatu gabeko faltsutze salaketak. Eta “arrazoi” hauekin ezin da inor kiskali, guztion lotsarako egin zen bezala Arabako Biltzar nagusian 2008-11-19an.\n14:22 2009(e)ko urtarrilak 29\nBeno, inpermeablea jantzi eta gauzak errepikatzearen jokoa besterik ulertzen ez duzunez, joka dezagun:\n1) Ez da filologo baten iritzia bakarrik. Gorrotxategirekin tematuta zaude, baina lehen aipatu dizudan aditu sail hori dago, eta 2008 baino lehen emana zuten iritzia batzuk.\n2) Analisiek ez dute ezer frogatzen. Ezin dira ezeren frogatzat erabili, ez ezeren alde, ez ezeren kontra. Auzi metodologia eztabaidagai da.\n3) Ez dago analisi bat bakarrik. Bi analisi daude gutxienez (cerdan vs madariaga). Eta bien emaitza desberdinak dituztenez, lehen puntuan esandakoa besterik ez da sakontzen.\n4) Analisi fidagarririk ez dagoen bitartean (eta ez dago), eta berme arkeologikorik ez dagoen bitartean (eta ez dago), lan hauetan erabili ohi den irizpide BAKARRA gertatzen zaigu: adituen iritzia.\n5) Adituen iritzia UNANIMEA da, EZ DIRA GARAI HARTAKOAK.\n15:11 2009(e)ko urtarrilak 29\nGaia konplikatua da eta nahi nuke aurretik posible balitz zehaztea zergatik kiskali zuten Eliseo Gil. Jakina arazoa errazagoa dela zeren bakarrik baitzeuden Gorrotxategiren txosten salataria, Eliseo eta Idoiaren txosten arkeologikoa eta Ruben Cerdanen txostenak. Baita ere jakina oraindik argitaratu gabeko beste txosten batzuk:\n1.- Henrike Knorren zirriborroa irakurri baitzen 2008-6-26 komisioaren bileran.\n2.- Felix Lopezen komisioaren konklusioak.\nZergatik ez dituzte argitaratzen?\nIruditzen zaizu dokumentu hauen gabezian jakin daiteekela zergatik kiskali zuten Eliseo eta Idoia 2008-11-19an ?\n15:38 2009(e)ko urtarrilak 29\nIruditzen zait ez didazula ezertxo ere irakurtzen. Horixe iruditzen zait.\n16:20 2009(e)ko urtarrilak 29\nBarkatu arrazoia daukazu, pentsatuta naukan eta igortzea erabaki dut ahaztu baino lehen. Beranduago saiatuko naiz erantzuten. Tregua.\n10:39 2009(e)ko urtarrilak 30\nIrakurri ditut zure mezuak eta iruditzen zait ez duzula arrazoirik, ez dela bakarrik Gorrotxategiren iritzia, CNRSko anilisiak ez dute ezer frogatzen, Madariaga eta adituen ustezko unanimidadea. Zure iritzia da ez du zerikusirik irakurri dudanarekin. Gorrotxategik bere faltsutze salaketa sartu zuen komisioaren ekaineko bilerarako (2008-6-26) eta ez zegoen beste inoren txostenik, bueno bai Henrike Knorren zirriborroa Lakarrak irakurri zuena eta argitaratzen ez dutena. Komisioko gainontzekoek bost hilabete izan dituzte bete lana egiteko jakinda salaketa larriak aurkeztuta zeudela. Gil eta Filloy kiskali zituztenean 2008-11-19an hain lotsagarri izan zen, ze Felix Lopezen txostena komisioaren txostenen konklusioa idatzi zuten, eta bakarrik oraindik Gorrotxategiren txostena aurkeztuta zegoen bost hilabete lehenago. Lotsagarria da, horregatik ez dute bi orriko Felix Lopezen txostena argitaratzen. Komisioaren beste txostenak bete lana lotsagarria besterik ez da, eta sarrera data 2008-11-19a baino beranduagokoa da, ez dute ezta itxura ere mantentu. Komisioak egin duen gauza bakarra, erabakiak hartu ostean, bete lana lotsagarria estali, ezkutatu, omititu eta pilatu. Volperen txostena da adibiderik lotsagarriena, orri erdi batean 112 ostraka faltsutzat salatu, batere identifikatu gabe. Zalantzarik ez daukat egunen batetan guzti hau aztertuko dela guztion lotsarako.\n12:26 2009(e)ko urtarrilak 30\nBaina argumentatu zazu zerbait, eta ez errepikatu dena behin eta berriro:\nZergatik tematzen zara konspiranoia guztiaren abiapuntua 2008ko ekainaren Gorrotxategiren txostenean jartzen, ez al duzu irakurri adibidez Velazquezek URTE BAT LEHENAGO egin zuela ezintasunaren salaketa, eta zuzenean Eliseo Gili?\nJakina, txosten bat egiteko datuak bildu eta ondo tajutu behar da, 2008ko ekainerako agian ez zuen bukatua (aktetan esaten den bezala), baina 2007AN VELAZQUEZEK EGINA DU SALAKETA.\n12:55 2009(e)ko urtarrilak 30\nHitzez kafe baten aurrean jendeak esan dezake nahi duena, salaketa deitu nahi baduzu deitu, baina ez didazu konparatuko Gorrotxategiren txostenarekin 2008-6-24an Arabako Biltzarreko sarreratu zuena, alegia, faltsutze salaketa larria eta formala. Ezinbesteko iruditzen zait ezagutzea 2008-6-26ko komisioaren bileran Lakarrak irakurri zuen Henrike Knorren zirriborroa, agian hankez gora jartzen ditu Gorrotxategiren faltsutze salaketa larriak. Unanimitatea filologoen artean frogatu gabe dago eta informazioa badago. Zergatik ez dute argitaratzen Henrike Knorren zirriborroa?\n14:19 2009(e)ko urtarrilak 30\nZure argumentazioaren muina da Gorrotxategik salaketak aurkeztu zituela 2008ko ekainean, Cerdanen analisien kontra, eta hortik aditu guztiak Gorrotxategi babestu zutela.\nNik esaten dizut 2007an aditu batzuk ya esana zutela (kafea aurrean izatea berdin da) idazkiak gezurrezkoak zirela.\nBeraz, zure teoria guztia hankaz gora geratzen da.\nAparte utzita inork ez duela sinesten aditu guztiek beren benetako ustearen kontrako txostenak egitea, zergatik eta Gorrotxategi babesteko bakarrik?\nKnorren iritzia emana dago gutunean. Adituak UNANIMEAK DIRA: EZ DIRA BENETAKOAK.\n15:03 2009(e)ko urtarrilak 30\n“Knorren iritzia emana dago gutunean. Adituak UNANIMEAK DIRA: EZ DIRA BENETAKOAK.”\nBai loktite bezala, Lakarrak irakurtzen du Henrike Knorren zirriborroa komisioan 2008-6-26 eta gero 2008-11-19an Idoia eta Eliseo kiskaltzen dituztenean, filtratu beharrean Knorren zirriborroa, Gorrotxategiriren salaketak bermatuz, filtratzen dute\n“Henrike Knorren ustezko mezu pribatu bat ba omen dago bere azken bi urtetako publikoki azaldutako jarrera aldatzen duena…”\nIkusi arte ez dut sinistuko. Henrike Knorren zirriborroa Gorrotxategiren aldekoa izango balitz ez luteke pegamenturik beharko. Ustezko unanimitatearen kontu hori ez dut sinistuko henrike Knorren zirriborroa irakurri arte.\nNire sinisgarritasun guztia galdu zuten +Miscart ostrakaren argazkia ikusi nuenean, ordutik ez diet ezer sinistuko nire begiekin ikusi arte.\n15:57 2009(e)ko urtarrilak 30\nEz duzu ezer esaten konspiranoia sineskaitzaren hasiera datari jarri dizkiodan eragozpenei.\nNik iritzi pertsonala dut Knorren txostenari buruz, baina ez dut konspiranoiarik egin nahi, zuk bezala. Dagoena bakarrik eztabaidatu behar da.\nPD: oraindik Miscart iltze goriarekin? eta aipatu diren beste kontu guztiak: yahve, varron, komak, parentesiak, eta ABAR?\n16:18 2009(e)ko urtarrilak 30\n“yahve, varron, komak, parentesiak, eta ABAR?\nKomisiokoek ez jakiteak frogatzen duen bakarra beren ezkajinkeria da. Zer dakite hauei buruz: Mono, Kassandra, El, NIIV, Corne, Cordu, Entu, Eloi, HAIII, Vola, Mirto, Ñelos edo Helios, Marcus, Dalia, Riano, Peine, Riamo, RIIa, Deidre, Dido, Mas, FIIrox, Libia, RIIa, Lea, Rox, Mies, Tivina, PrII, Libia, Iupus… eta dauden gehiago?\nEzer ez badakite nola ausartzen dira faltsutzat salatzen?\nNabarmena da ez dakitela ezer. Lotsagarri faltsutzat salatzen besterik ez dakite.\n10:13 2009(e)ko urtarrilak 31\nEzjakinkeria? Hainbat gauza ezinezkoak direla BADAKITE.\nEz dago munduan aditu bat bera ere YAHVE III. mendean idatzi dela onartuko duenik.\n15:47 2009(e)ko urtarrilak 31\nNon jartzen du YAHVE?\nFaltsuzalea zarenez, ariketa bat proposatzen dizut ostraka bat identifikatu (inbentarioko zenbakia), argazkia bilatu 953 argazki argitaratu dituzte eta eztabaida dezagun benetakoa al faltsua ote den.\nIruditzen zait ados egongo zarela nirekin esatean 993 ostraka/grafito omen daudela (953 argazki), 1.035 multzo epigrafiko (ostraka batzuk bi aldetatik idatzita baitaude), 953 argazki; 2005-2006 kanpainetan ateratako 583 bat ostraka eta hauetatik nik dakidala behintzat 240 bat ostraka salatuak.\n240 ostraka salatuak aukera haundia da, abantaila handia daukazu, eta momioak zure alde zalantzarik gabe.\nJokoa onartzen baduzu, aukera itzazu hasteko hamar bat ostraka eta eztabaida dezagun.\n20:36 2009(e)ko otsailak 1\nNon jartzen duen YAVHE? Txantxetan ala?\nIIISIIV YAVHII “FILI”\nJokoa onartu? Hona jokoa: aurkeztu aditu bat goiko hori benetakotzat hartzen duena III. mendean, eta segi dezagun eztabaidatzen.\n10:52 2009(e)ko otsailak 2\nZu aditua al zara ba?\n12:19 2009(e)ko otsailak 2\nAditua naizenik esan al dut, ba?\nArgi dago esan dudana: aurkeztu aditu bat goiko hori benetakotzat hartzen duena III. mendean, eta segi dezagun eztabaidatzen.\n12:32 2009(e)ko otsailak 2\nEta aditua ez bazara nola eskatzen didazu niri aditu bat ekartzea, nire blogera zuk berarekin eztabaidatzeko? Nor zara zu (aditua ez bazara) aditu batekin eztabaidatzeko eta gainera nire blogean?\nEskerrik asko dignatzeagatik nirekin eztabaidatzen, jada ez dakit zenbat mezu trukatu ditugun. Agian damututa egongo zara.\n12:38 2009(e)ko otsailak 2\nNik ez dut esan blogera ekartzeko, nirekin eztabaidatzera, gizona.\nBesterik gabe esan dizut ekar dezazula erreferentzia bat, non gai horietan aditua den batek esaten duen YAVHE hori III. mendekoa izan daitekeela.


EAEko Hezkuntza Saileko sukaldari eta garbitzaileek pairatzen duten diskriminazioa salagarria da | LAB SINDIKATUA\nIrakaskuntza Sukalde eta garbitzaileak EAEko Hezkuntza Saileko sukaldari eta garbitzaileek pairatzen duten diskriminazioa salagarria da\nEAEko Hezkuntza Saileko sukaldari eta garbitzaileek pairatzen duten diskriminazioa salagarria da\nAkats informatiko baten ondorioz ez zaie 2016ko ekaineko aparteko paga aurreratu. Bakantedun hainbat sukaldari eta garbitzaileri gertatutako egoera honen berri izandakoan, LABek langileen eskutik jasotako informazioarekin Nomimen Zerbitzura jo du eta honek hainbat arazo ematen ari den aplikazio informatikoaren gainean jarri du ardura.\nAurreko maiatzean gertatutako Nomina Zerbitzuaren pribatizazioaren beste ondorio bat da honako hau eta gertatutako akatsak ezin dira, orain arte bezala, zerbitzu horretatik bertatik konpondu. Berriro ere, EIZU programa informatikoak emandako huts batek Sukaldari eta Garbitzaileen Langileen Kolektiboa bere aparteko pagar aurreratu gabe utzi du, 2012tik egiten zen bezala.\nHuts honen konpoketak denbora bat emango du, hala ere, badirudi otsailean zehar egin diotela ordainketa honi 169 langileri “ofizioz”.\nBeste behin ere prekarietate handien eta soldata txikien jasotzen duten langileak dira emandako pribatizazioen biktima, honek suposatzen duen Eusko Jaurlaritzako beste langileekiko diskriminazioarekin batera.


Asteazkena, 2017, Azaroa 15 - 20:55\n"Braillean" idatzita dago Beira taldearen hirugarren diskoa. Entzuteko eta ukitzeko kantaz osatutako diskoa kaleratu du.\nBertsolaritza eta musika beste iñork baino hobe uztartzen ditu Beira-k: Jon Martinek idatzi dituen bertso sorta eta poemak sentiberatasunez musikatu ditu Igor Arruabarrenak.\nOstirala, 2016, Abendua 23 - 10:12\nMusikalki rock koordenadetan segitzen du Kokein taldeak. Lau hizkien atzean ordea, rocka ulertzeko modu asko batzen dira, eta Kokein taldearen disko berrian ere, rock kantu asko daude rock disko bakarrean. Disko bakoitzean pausu berri bat eman du taldeak, sustraiak galu gabe, lurralde berrietan murgilduz. Lurpekariä disko irekia da, non, lana osatzen duten bederatzi kantuen artean eremu ezberdinak topa daitezkeen. Hauxe da Kokein.\nOsteguna, 2016, Iraila 29 - 19:16\nEtxe bueltan da bere bostgarren diskoa besapean duelarik, hamar kantu ederrez osaturiko altxorrarekin, euskal kantugile klasikoen ondare.\nGaur, Iban Gurrutxaga kitarjole elegeantearen eskutik, musika terapia bezala hartuta dator “Bizitzaren musika” lehen singlearekin, Aitor Gorosabelen (Su Ta Gar) kolaborazioarekin, edo etorkizuna arnasten duen “Bi begi” ederra. Hitz guztiek daukate kutsu positiboa.\nAbeslaria goratzeko garaia da, bere kantak, kidea, laguna, aitatxo…gogoratzeko, ez ahazteko, amesteko eta hazten ikusteko.\nAstelehena, 2016, Martxoa 21 - 09:41\nBidai guztiak ez dira berdinak eta badira zugan arrasto berezia uzten dutenak. Halakoa da Zingirak eskainitakoa. Natura da aotoekoiztutako disko zaindu honetan uneoro presente dagoen ispilua, bizitzako pasarte honetako bidaide duguna. Natura da autoekoiztutako disko zaindu honetan uneoro presente dagoen ispilua, bizitzako pasarte honetako bidaide duguna.\nLarunbata, 2016, Otsaila 13 - 20:58\n"LENAO" taldeak, joan den urteko irailean bere disko berria sare sozialen bidez eskuragarri jarri ondoren, otsailaren 3an bere diskoa cd formatuan salgai jarri zuen. Edizio fisikoaren diseinua, Ander Etxaniz taldekidearen pinturetan oinarrituta dago. Disko fisikoaren salmentarekin batera, taldeak aurkezpen bira bat egingo du. Bira horretan Zingira talde oñatiarra ere izango du lagun.


Irekia Eusko Jaurlaritza - Gobierno Vasco :: “Vascos en Buenos Aires” liburua Euskadin aurkeztu da\n“Vascos en Buenos Aires” liburua Euskadin…\n\n"Vascos en Buenos Aires" liburuaren aurkezpena Baionako Euskal Museoan. Iturria: Irekia\n\n“Vascos en Buenos Aires” liburua Euskadin aurkeztu da Iturria: Irekia\n\n\n\nBuenos Aires Hiriko Giza Eskubideen eta Aniztasun Kulturalaren Idazkariordeak, Claudio Avrujek, "Vascos en Buenos Aires" izeneko liburua aurkeztu du Euskadin. Ehun lagun baino gehiago hurbildu dira urtarrilaren 21ean, 22an eta 23an, hurrenez hurren, Baionan, Donostian eta Bilbon egin diren aurkezpenetara, Euskadik Argentina - Mercosurren duen Ordezkaritza eta Eusko Jaurlaritzaren Kanpoan den Euskal Komunitatearentzako Zuzendaritzaren eskutik egin direnak. Azken honen zuzendariak, Asier Vallejok, "liburua euskaldun ez direnek gu hobeto ezagutzeko idatzita dagoela" azaldu eta "Buenos Airesen 2013ko abenduaren 4an egin zen aurkezpena arrakasta handia" izan zela nabarmendu du.\nClaudio Avrujek "Buenos Airesetik 11.000 kilometrotara liburua aurkezteko aukera izatea" eskertu du eta "euskal komunitatea hiriko garrantzitsuenetarikoa" dela azpimarratu du. Ez da harritzekoa Eusko Jaurlaritzaren erregistroan onartuak dauden 187 Euskal Etxeetatik, 84 Argentinan daudelako eta hauetatik hamaika hiriburuan bertan. Ekitaldietan Avrujek Buenos Airesen dauden 50 gizataldeekin egiten diren politikak eta programak azaltzeko aukera ere izan du eta "nortasunen mosaikoa" lelopean antolatzen direnak. Azpimagarrienak "Inmigrantearen Eguna", "Aniztasunaren Aldeko Antzerkia" eta liburu bilduma hau, hiriaren eskoletan banatuko dena; besteen artean, Libano eta Japoneko gizataldeek euren liburua dute. "Buenos Aires Celebra" ezin da ahaztu, ekimen honekin Maiatzaren Hiriburua (Avenida de Mayo), hiriko oso kale garrantzitsua dena, ixten baita egun kulturala bat antolatzeko, bakoitzean gizatalde bat protagonista delarik. Euskal komunitatea egun honen ardatza bi aldiz izan da eta berriro izango da 2014ko maiatzaren 11n.\nEuskadik Argentina - Mercosurren duen Ordezakariak, Sara Pagolak, liburuaren edukia azaldu zuen, hiru zatitan banatzen dena: euskal gizartearen islada, Argentinako euskaldunen historia eta Buenos Aireseko Euskal Etxeen antolakuntza. Pagolak goraipatu zuen "ezin dela ahaztu Buenos Aireseko bi sortzaileak, Pedro de Mendoza eta Juan de Garay, euskal jatorrikoak zirela eta gaur egun ere 'palabra de vasco' esamoldea akordio bat sendoa dela bermatzeko erabiltzen dena".\nAurkezpenetan Argentinan bizi izandako pertsonek parte hartu dute, itzuli zirenak, hauen senideak, baita euren ondorengoak ere; hauek eztabaida sortu, gaiaren inguruan hausnartu eta euren bizipenak partekatu zituzten. Ekitaldietara euskalgintza eta euskal kulturaren eragileak gerturatu dira, esate baterako Eusko Ikaskuntzakoak, eta erakundeetako ordezkariak, Eusko Jaurlaritzaren Bozeramailea den Josu Erkoreka edo Iñaki Anasagasti senataria, euskal diaspora ondo ezagutzen dutenak.\n"Vascos en Buenos Aires" liburuaren bertsio digitala, esteka honetan lor daiteke:\nRT @Irekia_News: “Vascos en Buenos Aires” liburua Euskadin aurkeztu da. http://t.co/We6eruURpI\nClaudio Avruj ha presentado el libro "Vascos en Buenos Aires" en Euskadi. http://t.co/th9htNFa6c\n100_2601.JPG 2 MB (JPG)\nvascos_en_buenos_aires_02.jpg 2 MB (jpg)\nvascos_en_buenos_aires_01.jpg 2 MB (jpg)\nvascos_en_buenos_aires_04.jpg 3 MB (jpg)\nvascos_en_buenos_aires_03.jpg 3 MB (jpg)\nLibro_Vascos_en_Buenos_Aire... 2 MB (application/pdf)\nArgitxu Camus-Etchecopar, Jean-Claude Larronde, Xabi Payá, Joseba Etxarri\nMadrilen hasi ditu Eusko Jaurlaritzak Euskararen Nazioarteko Egunaren ospakizunak